title: National Portrait Gallery (Lontoo)

text: Museo sai nykyiset tilansa vuonna 1896 Trafalgar Squaren, National Galleryn ja Charing Crossin metroaseman lähellä. Tiloja on laajennettu kahdesti, ja museolla on myös alaosastoja muualla Englannissa. Edinburghissa sijaitseva Scottish National Portrait Gallery on kuitenkin oma museonsa.


title: National Portrait Gallery (Lontoo)

text: Kokoelman maalaukset on valittu enemmänkin kohteen kuin taiteilijan tai maalauksen merkityksen vuoksi. Kokoelmiin kuuluu maalausten, piirustusten ja veistosten ohella myös valokuvia ja karikatyyrejä.


title: National Portrait Gallery (Lontoo)

text: Museon tunnetuimpia teoksia on William Shakespearen muotokuva, vaikka ei olekaan varmaa, esittääkö maalaus todella Shakespearea.


title: National Portrait Gallery (Lontoo)

text: Kaikki kokoelman muotokuvat eivät ole taiteellisesti kiinnostavia, joskin mukana on omakuvia muun muassa William Hogarthilta, Joshua Reynoldsilta ja muilta tunnetuilta englantilaisilta taiteilijoilta. Monilla muotokuvilla on merkitystä historiallisina dokumentteina tai kuriositeetteina, kuten Branwell Brontën maalauksilla sisaristaan Charlottesta, Emilystä ja Annesta.


title: National Portrait Gallery (Lontoo)

text: Elävien aikalaisten muotokuvia alettiin hyväksyä kokoelmaan vuodesta 1969 lähtien. Museo järjestää myös eri taiteilijoiden muotokuvien näyttelyitä ja vuosittaista muotokuvakilpailua.


title: National Portrait Gallery (Lontoo)

text: Vuonna 2009 National Portrait Gallery valitti Wikimedia Foundationille, koska Wikimedia Commonsiin oli siirretty tuhansia korkean resoluution kuvia museon verkkosivuilta.


title: Barney Kessel

text: Barney Kessel (17. lokakuuta 1923 Muskogee, Oklahoma, Yhdysvallat – 6. toukokuuta 2004 San Diego, Kalifornia, Yhdysvallat) oli yhdysvaltalainen jazzkitaristi. Hän aloitti keikkailun paikallisten yhtyeiden kanssa teini-ikäisenä. Vuonna 1947 Kessel levytti Charlie Parkerin kanssa Relaxin at Camarillo -sessioissa Dial Recordsille. 1950-luvun alussa Kessel sai kuuluisuutta Oscar Petersonin trion kitaristina. Oscar Peterson Trio teki menestyksekkäitä kiertueita myös Yhdysvaltain ulkopuolella, minkä ansiosta Kessel sai myös kansainvälistä kuuluisuutta.


title: Barney Kessel

text: 1960-luvulla Kessel oli hyvin käytetty sessiokitaristi yhdysvaltalaisissa studioissa. Kesselin kitaransoittoa voi kuulla muun muassa Julie Londonin tunnetuksi tekemällä kappaleella "Cry Me a River". Studiomuusiikkona hän soitti muun muassa Phil Spectorin, Beach Boysin ja Monkeesin levytyksissä.


title: Barney Kessel

text: Kessel on kitaristien keskuudessa arvostettu muusikko harmonisen ja hienostuneen tyylinsä ansiosta. Kessel voitti parhaan kitaristin tittelin useissa Esquiren, Down Beatin ja Playboyn muusikkoäänestyksissä vuosien 1947 ja 1960 välillä. The Who -yhtyeen johtaja ja kitaristi Pete Townshend levytti vuonna 1983 julkaistulle "Scoop"-albumilleen kunnianosoituksena Kesselille instrumentaalikappaleen "To Barney Kessel". Kessel itse oli levyttänyt ensilevylleen kunnianosoituksen omalle kitaristiesikuvalleen, "Salute to Charlie Christian".


title: Barney Kessel

text: Vuonna 1961 Gibson toi markkinoille Barney Kessel -kitaramallin. Sen valmistus jatkui vuoteen 1973 asti. Levytysten lisäksi Kessel julkaisi useita kitaransoitonoppaita. Maurice Summerfield on kirjoittanut Kesselistä kirjan "Barney Kessel Jazz Legend".


title: Barney Kessel

text: Kessel halvaantui vuonna 1992, minkä jälkeen hänen terveytensä heikkeni. Kuusi vuotta sen jälkeen hän kuoli 80 vuoden ikäisenä aivokasvaimeen San Diegossa Kaliforniassa.


title: Taiwaninhippiäinen

text: Taiwaninhippiäinen ("Regulus goodfellowi") on Taiwanin kotoperäinen varpuslintu. Se elää korkealla, yli kahden kilometrin korkeudessa, vuoriston ikivihreissä havumetsissä. William Robert Ogilvie-Grant kuvaili lajin holotyypin Mount Morrisonilta vuonna 1906.


title: St. Peter Line

text: St. Peter Line on venäläinen varustamo, joka liikennöi Helsinki–Pietari väliä. Varustamo aloitti Helsinki–Pietari liikennöinin huhtikuussa 2010 M/S "Princess Marialla". Varustamon ulkomaalaiset asiakkaat voivat oleskella ilman viisumia Pietarissa kolme päivää (72 tuntia), jos ostavat pakettimatkan varustamolta tai yöpyvät virallisessa majoituksessa, josta varustamolla pitää olla tieto.


title: St. Peter Line

text: Helsingissä varustamon satamapaikka on Länsiterminaali T1, Pietarissa Morskoi Vokzal., Tukholmassa Frihamnsterminalen ja Tallinnassa A-terminaali.


title: St. Peter Line

text:
Huhtikuussa 2011 St. Peter Line aloitti risteilyt Pietarista Tukholmaan.
Lisäksi varustamo aikoi aloittaa risteilyt Pietarista Saksan Rostockiin vuonna 2012. Joulukuun lopulla 2011 St. Peter Line ilmoitti aloittavansa myös risteilyjen järjestämisen Pietarin, Tukholman, Helsingin ja Tallinnan välillä helmikuussa 2012.


title: St. Peter Line

text: Silja Line ja Tallink ovat kokeilleet kulkea reitillä mutta huonolla menestyksellä. Vuonna 2008 elokuussa aloittanut varustamo Stella Lines liikennöi vain kaksi kuukautta ja ajautui sen jälkeen konkurssiin. St. Peter Linellä on mennyt hyvin alusta alkaen, osittain siksi, että Venäjä hyväksyi viisumivapauden niille laivamatkustajille, jotka oleskelevat Pietarissa enintään kolme vuorokautta.


title: Pikkulohko

text: Pikkulohko on nimitys jota käytetään amerikkalaisvalmisteisten V8-moottorien tilavuuksien vertailun yhteydessä. Eri valmistajilla pikkulohkon (pieni tilavuuksinen moottori) ja isolohkon (suuritilavuuksinen moottori) rajat ovat erilaiset. Esimerkiksi Chryslerin pikkulohkot 318 (5,2 l) ja 360 (5,9 l) ja isolohkot 383 (6,2 l), 400 (6,6 l), 426 (6,9 l) ja 440 (7,2 l), kun taas Chevroletilla jopa seitsemänlitrainen kone voi olla pikkulohko, mikä johtuu iskunpituuden vaihtelusta.


title: Laiva lasipullossa

text: Laiva lasipullossa on rap/funk -yhtye Olli-PA & Funksonsin ensimmäinen studioalbumi. Se julkaistiin Joku Roti Recordsin kautta 26. toukokuuta 2010. Kappaleesta "Kaamos" on kuvattu musiikkivideo.


title: Amerikanhippiäinen

text: Amerikanhippiäinen ("Regulus satrapa") on pohjoisamerikkalainen varpuslintu. Sen elinympäristö käsittää Kanadan, Alaskan, Yhdysvaltain koillis- ja länsiosat, sekä Meksikon ja Guatemalan. Martin Lichtenstein kuvaili lajin holotyypin Pohjois-Amerikasta 1823. Amerikanhippiäinen kasvaa vain 9 cm:n pituiseksi. Lintua on vaikea havaita sen etsiessä hyönteisiä havupuiden yläosista. Se rakentaa kuppimaisen pesänsä havupuun oksaan roikkumaan. Pesä on tehty sammalesta ja ruohosta ja vuorattu höyhenillä. Amerikanhippiäinen on osaksi muuttolintu, sillä pohjoiset linnut muuttavat talveksi etelämmäs.


title: Ralph Towner

text: Ralph Towner (s. 1. maaliskuuta 1940 Chehalis, Washington, Yhdysvallat) on yhdysvaltalainen kitaristi, multi-instrumentalisti, säveltäjä ja sovittaja. Towner on tullut tunnetuksi johtamastaan Oregon-yhtyeestä ja lukuisista saksalaiselle ECM-levymerkille tekemistään levytyksistä. Levyillä ja konserteissa Towner soittaa 12-kielistä ja klassista kitaraa, pianoa, syntetisaattoria, lyömäsoittimia ja trumpettia. Tyypillisistä yhdysvaltalaisista jazzkitaristeista poiketen Towner soittaa vain akustista kitaraa.


title: Ralph Towner

text: Vuonna 1970 Towner perusti Oregon-yhtyeen yhdessä Paul McCandlessin, Glen Mooren ja Collin Walcottin kanssa. Yhtye teki 1970-luvulla useita levytyksiä, joilla se yhdisti kansanmusiikkia, intialaista klassista musiikkia, avant-garde jazzia ja vapaata improvisaatiota. Yhtyettä voi hyvin pitää yhtenä maailmanmusiikin edelläkävijänä.


title: Ralph Towner

text: Towner on levyttänyt muun muassa Gary Burtonin, John Abercrombien, Keith Jarrettin ja Jan Garbarekin kanssa. Towner soitti Weather Reportin vuonna 1972 ilmestyneellä albumilla "I Sing the Body Electric".


title: Ralph Towner

text: Towner asuu Roomassa, Italiassa.


title: Rubiinihippiäinen

text: Rubiinihippiäinen ("Regulus calendula") on hippiäisten heimoon kuuluva pohjoisamerikkalainen varpuslintu. Sen esiintymisalue käsittää Kanadan, Alaskan, Yhdysvaltojen koillis- ja länsiosat sekä Guadalupen saaren Meksikon Baja Californian edustalla. Lajista tunnetaan kolme alalajia. Carl von Linné kuvaili lajin holotyypin Philadelphiasta vuonna 1766.


title: Syke (albumi)

text: Syke on rap/funk -artisti Olli-PA:n vuonna 2008 julkaistu albumi. Albumi laitettiin syksyllä 2009 ilmaisladattavaksi Basso Radion -sivustolle.


title: .fo

text: .fo on Färsaarten Internet-maatunnus. Verkkotunnusten on perustuttava johonkin rekisteröityyn tavaramerkkiin. Tästä huolimatta rekisteröinti on mahdollinen kenelle tahansa, vaikkei rekisteröijä omistaisikaan kyseenomaista tavaramerkkiä. Tällaisten rekisteröintien yhteydessä omistajan on mahdollista suorittaa haltuunotto verkkotunnukselle 20 päivän kuluessa rekisteröinnistä. Rekisteröinnit tehdään suoraan toiselle tasolle. Tunnus otettiin käyttöön 1993.


title: .ga

text: .ga on Gabonin Internet-maatunnus, jota ylläpitää Gabon Telecom. Tunnus otettiin käyttöön 1994. Rekisteröinnit tehdään suoraan toiselle asteelle.


title: Sinfonia (Webern)

text: Anton Webern sävelsi sinfoniansa (op. 21) vuosina 1927–1928. Kyseessä oli säveltäjän ensimmäinen laaja orkesteriteos viiteentoista vuoteen. Siitä alkoi säveltäjän urassa äärimmäisen tiiviin ilmaisun jakso. Webern omisti teoksensa tyttärelleen Christinelle. Kahdesta lyhyestä osasta koostuvassa sinfoniassa huomattavaa on siinä monissa muodoissa ilmenevä symmetrisyys.


title: Sinfonia (Webern)

text: Webernin dodekafonisille teoksille tyypilliseen tapaan sinfonia pohjautuu yksittäiseen sarjaan, jossa puoliaskeleet ovat vallitsevassa asemassa. Säveltäjä on hyödyntänyt kaanonia teoksen molemmissa osissa. Hän suunnitteli teokseensa kolmattakin osaa, mutta jätti työn sen parissa elokuussa 1928.


title: Sinfonia (Webern)

text: Sinfonia kantaesitettiin New Yorkissa 18. joulukuuta 1929.


title: Tähkiöt

text: Tähkiöt ("Phleum") on heinäkasvisuku, johon kuuluu 15 pohjoisen pallonpuolen lajia, joista Euroopassa 11. Tähkiöiden tunnuspiirre on lieriö- tai palleromainen, tiheä, tähkämäinen röyhy. Tähkiölajeista erityisesti nurmitähkiö eli timotei ("Phleum pratense") on merkittävä viljelykasvi.


title: Tähkiöt

text: Suomessa tavataan kolme tähkiölajia:Muita lajeja:


title: .gd

text: .gd on Grenadan Internet-maatunnus, jonka rekisteröinnistä vastaa "AdamsNames" ja sponsoroinnista "The National Telecommunications Regulatory Commission". Tunnus otettiin käyttöön 1992. Rekisteröintirajoituksia ei ole.


title: Niklas Andersson (jääkiekkoilija, 1971)

text:
Per Niklas Andersson (s. 20. toukokuuta 1971 Kungälv, Ruotsi) on ruotsalainen pelaajauransa lopettanut jääkiekkoilija. Suhteellisen pienikokoinen laitahyökkääjä pelasi NHL:ssä tehden yhteensä 165 ottelussa tehot 29+53=82. Jäähyminuutteja tuli 85. Euroopassa Andersson edusti ammattilaisurallaan kuitenkin vain Frölunda HC:ta, jossa hän pelasi yhteensä 548 Elitserienin runkosarjaottelua tehoin 176+295=471. Jäähyminuutteja tuli 529. Andersson on Elitserienin kaikkien aikojen pistepörssissä yhdeksäntenä.
Anderssonin kasvattajaseura oli Ytterby HK, mutta hän pelasi ensimmäiset miesten pelinsä kaudella 1987–1988 Frölundassa vain 16-vuotiaana. Kausi 1988–1989 oli Anderssonille kuitenkin ensimmäinen kokonainen miesten sarjoissa. Hän teki tehot 12+24=36 ja oli keväällä 1989 nostamassa Frölundaa Elitserieniin. Saman vuoden kesänä Québec Nordiques varasi hänet neljännellä kierroksella numerolla 68. Ensimmäisellä Elitserien-kaudellaan 1989–1990 Andersson teki tehot 10+21=31 ja oli niillä joukkueensa kolmanneksi paras pistemies. Kauden 1990–1991 päätteeksi hänet valittiin Ruotsin vuoden junioripelaajaksi.


title: Niklas Andersson (jääkiekkoilija, 1971)

text: Andersson siirtyi kaudeksi 1991–1992 Quénec Nordiquesin organisaatioon. Hän pelasi lähinnä farmijoukkue Halifax Citadelsissa ja Cornwall Acesissa. Andersson pelasi kaudella 1992–1993 myös kolme NHL-ottelua ja antoi niissä yhden syöttöpisteen. Kesällä 1994 hän siirtyi vapaana agenttina New York Islandersin organisaatioon. Andersson pelasi kauden 1994–1995 kokonaan IHL-joukkue Denver Grizzliesissä, jossa hän voitti Turner Cupin keväällä 1995. Andersson pelasi tulokaskautensa NHL:ssä 1995–1996. Hän teki 47 ottelussa tehot 14+12=26, mutta pelasi myös ison osan kaudestaan IHL:n Utah Grizzliesissä. Kaudella 1996–1997 Andersson pelasi kaikki ottelunsa ylhäällä NHL:ssä. Hän teki 74 ottelussa tehot 12+31=43. Andersson teki tehoillaan henkilökohtaisen yhden kauden piste-ennätyksensä ja kausi oli hänelle ainoa kokonainen NHL:ssä.


title: Niklas Andersson (jääkiekkoilija, 1971)

text: Kauden 1997–1998 Andersson pelasi San Jose Sharksin organisaatiossa. Hän kuitenkin pelasi vain viisi NHL-ottelua ilman tehomerkintöjä, ja kausi kului pääosin AHL:ssä ja IHL:ssä. Syksyllä 1998 Andersson siirtyi Toronto Maple Leafsiin, mutta hän pelasi koko kauden vain IHL:n Chicago Wolvesissa. Elokuussa 1999 Andersson kaupattiin takaisin New York Islandersiin vaihdossa Craig Charroniin. "Isles" kuitenkin asetti hänet siirtolistalle, josta Nashville Predators nappasi Anderssonin tammikuussa 2000. Hän pelasi NHL:ssä yhteensä 24 ottelua tehoin 3+8=11, mutta Anderssonin kausi kului kuitenkin pääosin Chicago Wolvesissa, jossa hän voitti uransa toisen Turner Cupin. Andersson valittiin myös IHL:n toiseen tähdistökentälliseen. Kauden 2000–2001 hän pelasi Calgary Flamesin organisaatiossa. Andersson pelasi siellä 11 NHL-ottelua, joissa hän sai tililleen yhden syöttöpisteen, mutta hänen kautensa kului taas pääosin Wolvesissa. Andersson valittiin IHL:n ensimmäiseen tähdistökentälliseen. Hän oli tehoilla 33+39=72 joukkueensa paras maalintekijä ja kolmanneksi paras pistemies.


title: Niklas Andersson (jääkiekkoilija, 1971)

text: Andersson palasi kaudeksi 2001–2002 kasvattajaseuraansa Frölundaan ja on edustanut sitä tuosta kaudesta lähtien. Hän oli kaudella 2001–2002 joukkueensa paras pistemies tehoilla 14+32=46 ja koko Elitserienin kolmanneksi paras pistemies. Kaudella 2002–2003 Andersson voitti myös joukkueen sisäisen pistepörssin (24+18=42) sekä oli liigan pistepörssin neljäs yhdessä Juha Riihijärven ja Johan Davidssonin kanssa. Hän voitti samalla kaudella myös Elitserienin mestaruuden, palkittiin Elitserienin vuoden pelaajana, valittiin liigan arvokkaimmaksi pelaajaksi sekä Ruotsin tähdistökentälliseen. Kaudella 2004–2005 Andersson oli Elitserienin seitsemänneksi paras pistemies ja hän voitti myös Elitserienin mestaruuden. Andersson teki mestaruuden ratkaisseen maalin viidennessä finaalissa jatkoajalla ajassa 2:51. Vuonna 2006 tuli hopeaa. Andersson oli kaudella 2005–2006 Frölundan paras pistemies yhdessä Tomi Kallion kanssa 51 pisteellään. Hän oli sitä myös kaudella 2007–2008 tehoilla 12+37=49.


title: Niklas Andersson (jääkiekkoilija, 1971)

text: Kauden 2008–2009 Andersson toimi Frölundan kapteenina. Viimeisellä kaudellaan 2010–2011 hän oli tehoilla 14+30=44 Elitserienin pistepörssin neljäs HV71:n Martin Thörnbergin ja MODO Hockeyn Byron Ritchien kanssa. Andersson lopetti pelaajauransa kevääseen 2011.


title: Niklas Andersson (jääkiekkoilija, 1971)

text: Andersson pelasi MM-kilpailuissa vuosina 1996, 1997 (hopeaa), 2002 (pronssia), 2003 (hopeaa) ja 2004 (hopeaa). Hän pelasi myös vuoden 1991 Kanada Cupissa ja vuoden 1996 maailmancupissa.


title: Niklas Andersson (jääkiekkoilija, 1971)

text:
Vuosina 1989, 1990 ja 1991 Andersson pelasi alle 20-vuotiaiden MM-kilpailuissa, joista vuonna 1989 tuli hopeaa. Vuosina 1988 ja 1989 hän pelasi alle 18-vuotiaiden EM-kilpailuissa.
Niklaksen isoveli on yli 700 NHL-ottelua pelannut Mikael Andersson. Vielä vanhempi isoveli on jääkiekkopuolustajana pelannut Thomas Andersson. Veljesten isä Ronny Andersson pelasi maalivahtina.


title: .gf

text: .gf on Ranskan Guayanan Internet-maatunnus. Sitä ylläpitää ISP "Net Plus", vaikkakaan sen kotisivuilta ei löydy mitään informaatiota .gf-tunnusten rekisteröinnistä. Tunnukset ovatkin hyvin harvoin käytettyjä. Tunnus otettiin käyttöön 1996.


title: Georgian paikallisvaalit 2010

text: Georgian paikallisvaaleissa valittiin 30. toukokuuta 2010 edustajat Georgian yhteensä 64 kunnanvaltuustoon () nelivuotiskausiksi. Lisäksi maan pääkaupungissa Tbilisissä järjestettiin ensimmäistä kertaa suora pormestarinvaali. Osa edustajista valittiin kaikissa kunnanvaltuustoissa enemmistövaalitavalla (1 025 paikkaa) ja osa edustajista suhteellisella vaalitavalla (670 paikkaa).


title: Georgian paikallisvaalit 2010

text: Paikallisvaalit voitti maan valtapuolue Yhdistynyt kansallinen liike (), joka säilytti enemmistönsä kaikissa kunnanvaltuustoissa ja jonka edustaja Gigi Ugulava, Tbilisin pormestari, säilytti virkansa 55,2 prosentin ääniosuudella. Suurimmat oppositiopuolueet, Kristillisdemokraattinen liike () ja Liitto Georgian puolesta (), keräsivät molemmat yli kymmenen prosenttiä äänistä. Äänikynnyksen esimerkiksi Tbilisissä ylittivät myös kolmen puolueen yhteenliittymä Kansallinen neuvosto () ja Teollisuus pelastaa Georgian ().


title: Georgian paikallisvaalit 2010

text: Euroopan turvallisuus- ja yhteistyöjärjestön (Etyj) mukaan vaalit olivat ”läpinäkyvät” ja niissä oli tapahtunut ”selvää kehitystä kansainvälisten standardien täyttämiseksi”. Vaaleissa oli kuitenkin Etyjin raportin mukaan huomattavia puutteita: järjestelmällisiä epäsäännöllisyyksiä ja ”valtapuolueen ehdokkaita suosiva pelikenttä”. Tbilisin pormestarinvaalin hävinnyt oppositiojohtaja Irakli Alasania tunnusti tappionsa ja totesi ”vaalien olleen lainvoimaiset”.


title: Georgian paikallisvaalit 2010

text: Paikallisvaaleissa valittiin edustajat yhteensä 64 kunnanvaltuustoon nelivuotiskausiksi. Muodollisesti kunnanvaltuustoja on 69 kappaletta, mutta viisi kunnanvaltuustoa sijaitsee sellaisilla alueilla, jotka eivät ole vuoden 2008 sodan jälkeen olleet Georgian hallinnassa (Kodori Abhasiassa ja Eredvi, Tigvi, Kurta ja Akhalgori Etelä-Ossetiassa). Näiden valtuustojen toimikautta pidennettiin ilman vaaleja. Kaikki valtuustot valittiin osin suhteellisen vaalitavan ja osin enemmistövaalitavan kautta.


title: Georgian paikallisvaalit 2010

text: Suurimmassa osassa valtuustoja suhteellisella vaalitavalla valittavia edustajia on 10. Joissakin suurissa kaupungeissa, Batumissa, Kutaisissa ja Rustavissa, heitä on 15. Pääkaupungissa Tbilisissä heitä on 25. Puolueen tai vaaliliiton tarvitsema äänikynnys näille paikoille on viisi prosenttia, mutta Tbilisissä kynnys on prosentin matalampi. Yhteensä suhteellisella vaalitavalla valittavia edustajia oli siten 670 kappaletta.


title: Georgian paikallisvaalit 2010

text: Enemmistövaalitavalla valittavia edustajia on eri valtuustossa eri määrä, joka riippuu niiden koosta. Suurin valtuusto on Tbilisin kaupunginvaltuusto, jossa paikkoja on 25. Kolmessa suuressa kaupungissa paikkoja on 10, Potissa 5. Yhteensä enemmistövaalitavalla valittiin 1 025 edustajaa. Tbilisissä ehdolle asettui 228 henkeä, joten jokaista paikkaa kohden oli 7–11 ehdokasta. Näitä paikkoja varten ei ole äänikynnystä, vaan eniten ääniä saanut ehdokas saa paikan.


title: Georgian paikallisvaalit 2010

text: Lisäksi vaaleissa valittiin Tbilisin pormestari. Aiemmin pormestarin valitsi Tbilisin kunnanvaltuusto, kuten edelleenkin muissa suurissa kaupungeissa, mutta joulukuussa 2009 vaalilakiin tehtiin muutos. Tbilisin pormestariksi pyrki yhdeksän ehdokasta eri puolueista tai vaaliliitoista. Lain mukaan ehdokas, joka saa enemmän ääniä kuin muut ja vähintään 30 prosenttia äänistä, tulee valituksi ensimmäisellä kierroksella. Jos kukaan ei saa yli 30 prosenttia äänistä, kaksi eniten ääniä saanutta ehdokasta kohtaavat toisensa toisella kierroksella.


title: Georgian paikallisvaalit 2010

text: Huomio vaaleissa keskittyi Tbilisin pormestarin valintaan. Pormestari valittiin nyt ensimmäistä kertaa suorilla kansanvaaleilla. Lisäksi Tbilisi oli edellisissä presidentin- ja parlamenttivaaleissa muutamaa vuotta aikaisemmin ollut opposition tukialuetta, jossa Yhdistynyt kansallinen liike sai vain 33 ja 41 prosenttia äänistä. Paikallisvaalit olivat lisäksi Georgian ensimmäiset vaalit, jossa oli läsnä kaikki länsimaalaisten vaalien tyypilliset piirteet: mielipidetutkimuksia ja ovensuukyselyitä, televisiodebatteja ja runsaasti poliittisia mainoksia.


title: Georgian paikallisvaalit 2010

text: Kolme viikkoa ennen vaaleja viisi Tbilisin pormestariksi pyrkivää ehdokasta keskustelivat ainoassa televisiodebatissaan työpaikoista, sosiaalipolitiikasta, kaupungin infrastruktuurin kehittämisestä ja kunnallisista maksuista. Georgian yleisradion järjestämään 90 minuuttia kestäneeseen debattiin osallistuivat Yhdistyneen kansallisen liikkeen Gigi Ugulava, Liitto Georgian puolesta -vaaliblokin Irakli Alasania, Kansallisen neuvoston nimittämä Konservatiivisen puolueen Zviad Dzidziguri, Kristillisdemokraattisen liikkeen Giorgi Tšanturia ja Teollisuus pelastaa Georgian Gogi Topadze:Yllättäväksi keskustelunaiheeksi nousivat alle kaksi viikkoa vaalien alla uskonnolliset ääriliikkeet. Ilia Tšavtšavadzen valtionyliopiston professori Ghia Nodian mukaan yksi syy tälle oli se, että Yhdistyneelle kansalliselle liikkeelle ei ollut juuri vakavasti otettavia haastajia ja mielenkiintoisinta oli seurata, liittyisikö vaaleihin jonkinlaisia levottomuuksia. Jotkut radikaalia oppositiota edustavat poliitikot varoittivat georgialaisia ”uudesta Biškekistä” viitaten Kirgisian keväisiin levottomuuksiin ja vallankaappaukseen. Huomiota ennen vaaleja herätti välikohtaus Kavkazia-televisiokanavalla, jossa yhteen ottivat liberaalit, kirjailija Erekle Deisadzea puolustavat Ilia Tšavtšavadzen valtionyliopiston opiskelijat ja opettajat sekä poliitikko ja journalisti Malkhaz Gulašvilin perustaman Ortodoksisten vanhempien unionin edustajat. Kiistan aiheutti Deisadzen kirjoittama teos, joka satirisoi uskontoa. Osapuolet ottivat ensin yhteen yliopistolla, minkä jälkeen televisiokanava kutsui heidät keskustelemaan aiheesta, mutta Gulašvilin ryhmä ryntäsi studioon ja hyökkäsi sen henkilökuntaa vastaan. Kahdeksan ryhmän jäsentä pidätettiin ja Gulašvili pakeni Tskhinvaliin. Nodian mukaan liberaalien suuntausten ja konservatiivisen, länsimaalaisvastaisen ajattelun vastakkainasettelulla on Georgiassa geopoliittinen puoli, sillä länsimaalaisvastaisuus tarkoittaa Georgiassa lähes samaa kuin Venäjä-myönteisyys. Nodian mielestä monet liittävät Georgiassa radikaalit ortodoksiryhmät osaksi laajempaa yritystä saada aikaan Venäjää tukeva oppositioliike.


title: Georgian paikallisvaalit 2010

text: Etyjin vaalitarkkailijat ja Caucasus Research Resource Center (CRRC) -järjestö valvoivat Georgian tiedotusvälineitä ennen paikallisvaaleja. Etyjin raportin mukaan maan ”mediaympäristö on monipuolinen, mutta jakautunut poliittisiin leireihin, ja monet tiedotusvälineet ovat omistajiensa voimakkaan vaikutusvallan alla”. Televisiokanavat lähettivät vaalikampanjan aikana erilaisia vaaleihin liittyviä ohjelmia, kuten vaalipaneeleja. Kaikkein tasapuolisimman kuvan ehdokkaista antoi Etyjin raportin mukaan Georgian yleisradio, mutta kaikkien muiden televisiokanavien antama kuva oli puolueellinen. Suurin osa kanavista kertoi runsaasti maan hallinnosta ja sen toimista myönteisessä valossa vaalien kontekstin ulkopuolella, mikä hyödytti epäsuorasti hallitusta tukevia ehdokkaita.


title: Georgian paikallisvaalit 2010

text: Kaksi suosituinta televisiokanavaa, Rustavi 2 ja Imedi, tukivat valtapuoluetta. Rustavi 2 omisti 59 prosenttia vaaliohjelmistostaan viranomaisten ja Yhdistyneen kansallisen liikkeen toimien raportoimiseen positiivisessa valossa. Liitto Georgian puolesta ja Kristillisdemokraattinen liike edustivat molemmat noin kymmentä prosenttia tarjonnasta, jonka sävy oli kuitenkin pääosin positiivinen. Tbilissä toimiva paikallinen Real TV sitä vastoin tuotti myös ohjelmia, joissa opposition ehdokkaita saatettiin huonoon valoon. Paikalliset tbilisiläiset televisiokanavat Kavkazia ja Maestro tukivat vuorostaan opposition ehdokkaita, erityisesti Liittoa Georgian puolesta, ja kritisoivat hallintoa. Kavkazia antoi lähes yhtä paljon aikaa Gigi Ugulavan ja Irakli Alasanian kampanjoille.


title: Georgian paikallisvaalit 2010

text: Georgian lain mukaan ne puolueet, jotka saivat edellisissä parlamenttivaaleissa vähintään neljä prosenttia äänistä ja paikallisvaaleissa kolme prosenttia äänistä, saavat yksityisillä televisiokanavilla vähintään 30 sekuntia ilmaista mainosaikaa ja yleisradiossa vähintään 60 sekuntia ilmaista mainosaikaa joka tunti. Puolueet hyödynsivät tehokkaasti tätä mahdollisuutta.


title: Georgian paikallisvaalit 2010

text: Viiden prosentin äänikynnyksen ylittäneet puolueet käyttivät kampanjointiin yhteensä 16 miljoonaa laria. Tästä summasta 90 prosenttia oli Yhdistyneen kansallisen liikkeen käytössä. Puolue käytti suurimman osan 14 miljoonan larin budjetistaan, 10,13 miljoonaa laria, televisiomainoksiin. 92 prosenttia rahoista oli peräisin puolueen omasta rahastosta.


title: Georgian paikallisvaalit 2010

text: Tbilisin pormestarinvaalissa toiseksi tulleen Irakli Alasanian vaaliliittouman kampanjabudjetti oli vain 136 000 laria, vähemmän kuin neljällä muulla puolueella. Kristillisdemokraattinen liike käytti yhteensä 683 500 laria, Teollisuus pelastaa Georgian vuorostaan 208 000 laria, mutta yhdeksän yritystä osti puolueelle myös 750 000 larilla televisiomainoksia. Kansallisen neuvoston vaalibudjetti oli 260 200 laria.


title: Georgian paikallisvaalit 2010

text: Koko maan alueella äänestysalueita oli yhteensä 3 694 kappaletta. Suhteellisella vaalitavalla valittavien paikkojen tapauksessa Yhdistynyt kansallinen liike sai äänistä 65,75 prosenttia, lähes kaksi kolmasosaa. Toiseksi suurimmaksi puolueeksi nousi Kristillisdemokraattinen liike, jonka äänisaalis jäi noin 12 prosenttiin. Muut puolueet tai liittoumat eivät saaneet yli kymmentä prosenttia äänistä: Litto Georgian puolesta 9,19 prosenttia, Kansallinen neuvosto vain 6,77 prosenttia. Samassa yhteydessä järjestettiin myös parlamentin täytevaalit kolmella alueella (Tbilisin Tšughureti, Ozurgetin piirikunta ja Gurdžaanin piirikunta). Näiden vaalien voittajiksi nousivat Yhdistyneen kansallisen liikkeen Andro Alavidze, Giorgi Tšiviašvili ja Gotša Sanidze.


title: Georgian paikallisvaalit 2010

text: Keskusvaalilautakunta hylkäsi vaalien tuloksen viidellä äänestysalueella, koska ääntenlaskussa havaittiin rikkeitä.


title: Georgian paikallisvaalit 2010

text: Tbilisin pormestarinvaalin voitti Yhdistyneen kansallisen liikkeen ehdokas Gigi Ugulava, Tbilisin virkaatekevä pormestari. Hän sai äänistä 55,2 prosenttia. Toiseksi eniten ääniä sai Irakli Alasania, joka edusti Liittoa Georgian puolesta. Hänen äänisaaliinsa jäi 19,06 prosenttiin. Yli kymmenen prosentin äänisaaliin keräsi myös Kristillisdemokraattisen liikkeen Giorgi Tšanturia; muut ehdokkaat joutuivat tyytymään alle kymmenen prosentin ääniosuuksiin. Ugulava sai yli 50 prosenttia äänistä Tbilisin kaikissa muissa piirikunnissa paitsi Vakessa, jossa Alasania ylsi 30,68 prosentin ääniosuuteen.


title: Georgian paikallisvaalit 2010

text: Yhdistynyt kansallinen liike sai suuren enemmistön myös Tbilisin kaupunginvaltuustoon. Viisi puoluetta ja liittoumaa ylittivät neljän prosentin äänikynnyksen. Kaupunginvaltuustossa on 50 paikkaa, josta 25 valittiin enemmistövaalitavalla ja 25 suhteellisella vaalitavalla. Yhdistynyt kansallinen liike sai kaikki enemmistövaalitavalla valittavat paikat ja 14 suhteellisella vaalitavalla valittavaa paikkaa. Puolue sai äänistä 52,5 prosenttia. Seuraavaksi eniten ääniä (17,9 prosenttia) ja viisi paikkaa sai Liitto Georgian puolesta, kolmanneksi eniten ääniä (12,05 prosenttia) ja kolme paikkaa Kristillisdemokraattinen liike. Kansallinen neuvosto joutui tyytymään kahteen paikkaan ja 8,2 prosentin äänisaaliiseen, pienimmäksi valtuustopuolueeksi jäänyt Teollisuus pelastaa Georgian yhteen paikkaan ja 6,2 prosenttiin. Äänestysaktiivisuus Tbilisissä oli 46,7 prosenttia: äänensä jätti 981 505 rekisteröityneestä äänestäjästä yhteensä 457 903.


title: Georgian paikallisvaalit 2010

text: Georgian presidentti, Yhdistyneen kansallisen liikkeen Mikheil Saakašvili, sanoi paikallisvaalien tuloksen merkitsevän ”rauhallisuuden, vakauden ja kehityksen” aikakauden saapumista maahan. Koska seuraavat vaalit voitaisiin pitää vasta aikaisintaan kahden vuoden päästä, hallituksella olisi aikaa jatkaa aloittamiaan uudistuksia rauhassa, ja hyvin sujuneet paikallisvaalit auttaisivat voittamaan sijoittajien luottamuksen. Ovensuukyselyiden tulosten julkistamisen jälkeen hän totesi puhuessaan Ugulavan kampanjan päämajalla, että vaalit osoittivat Yhdistyneen kansallisen liikkeen nauttivan edelleen äänestäjien luottamusta. Saakašvili kiitti myös ”lähes kaikkia muita puolueita” kypsästä vaalikampanjasta. Myös Ugulava ilmaisi kiitoksensa asiakysymyksiin keskittyneestä kampanjasta ja ilmaisi halukkuutensa tehdä yhteistyötä kilpailijoidensa kanssa.


title: Georgian paikallisvaalit 2010

text: Tbilisin pormestarinvaaleissa toiseksi tullut Liitto Georgian puolesta -liittouman ehdokas Irakli Alasania myönsi tappionsa kannattajilleen maanantaina 31. toukokuuta. Hän kertoi kunnioittavansa tbilisiläisten mielipidettä ja totesi, että vaalit olivat tärkeä kokemus hänen omalle puolueelleen (Meidän Georgiamme – Vapaat demokraatit). Hänen mukaansa vaalit olivat lainvoimaiset merkittävistä puutteista huolimatta, ja hän pyysi kannattajiaan aloittamaan valmistelut vuoden 2012 presidentinvaaleja varten. Hän sanoi, että vaalit olivat nostaneet liiton merkittäväksi poliittiseksi voimaksi ja että ne olivat askel uuden poliittisen kulttuurin tuomisessa Georgiaan siitä huolimatta, että valtapuolueella oli suuri taloudellinen ylivoima:


title: Georgian paikallisvaalit 2010

text: Myös Kristillisdemokraattisen liikkeen ehdokas Giorgi Tšanturia onnitteli Ugulavaa vaalivoitosta. Hän kertoi Georgian yleisradiolle, että vaalit olivat ”menestys Georgialle” ja ”askel demokratian kehittymistä kohti”.


title: Georgian paikallisvaalit 2010

text: Kansallinen neuvosto vuorostaan totesi lausunnossaan 2. kesäkuuta, että vaaleja haittasivat merkittävät rikkeet ja että niitä ei voinut pitää vapaina ja rehteinä. Liittouma pidättäytyi onnittelemasta voittajapuoluetta, koska ”vaalien tulos ei perustunut Georgian kansalaisten vapaaseen valintaan”. Liittouma sanoi ryhtyvänsä kyseenalaistamaan vaalien aikana havaittuja rikkeitä oikeusteitse. Se piti opposition epäyhtenäisyyttä tappionsa merkittävimpänä syynä ja kertoi jatkavansa taistelua Saakašvilin hallintoa vastaan:


title: Georgian paikallisvaalit 2010

text: Paikallinen vaalitarkkailijajärjestö International Society for Fair Elections and Democracy (ISFED) totesi alustavassa lausunnossaan 31. toukokuuta, että maan vaaliviranomaiset ja hallinto olivat osoittaneet halunsa ”järjestää rehdit vaalit, sekä ennen vaalipäivää että sen aikana”. Vaalipäivän aikana havaitut epäsäännöllisyydet heittivät järjestön mukaan kuitenkin varjon vaalien ylle. Tällaisiin rikkeisiin kuuluivat esimerkiksi Yhdistyneen kansallisen liikkeen ehdokkaita tukevien aktivistien järjestämät ”laajamittaiset agitaatiot” vaalipaikoilla. ISFED huomautti myös logistisista ongelmista ja pätemättömistä vaalivirkailijoista. Vakavat rikkeet, kuten toisten henkilökorteilla äänestäminen, vaalitarkkailijoiden painostus ja ylimääräiset vaaliliput (äänestäjistä tehtyyn luetteloon verrattuna), ”eivät olleet laajalle levinneitä”. Järjestö teki erilaisista rikkeistä yhteensä 46 valitusta.


title: Georgian paikallisvaalit 2010

text: Etyjin julkaiseman alustavan raportin mukaan paikallisvaaleissa tapahtui ”selvää kehitystä”, mutta niissä oli myös ”huomattavia puutteita”. Puutteisiin kuuluivat ongelmat lainsäädännössä, epätasainen pelikenttä ja yksittäiset vilppitapaukset vaalipäivänä. Äänestyksen arvioitiin sujuneen positiivisesti 96 prosentissa äänestyspaikoista. Ääntenlasku kuitenkin sujui huonommin, ja yksi viidesosa ääntenlaskutapahtumista arvioitiin ”huonoiksi tai erittäin huonoiksi”. Ääntenlaskuun osallistui esimerkiksi usein vaalilautakuntaan kuulumattomia henkilöitä, ja puolessa tapauksista ääntenlaskijat eivät lähettäneet tuloksiaan keskusvaalilautakunnalle välittömästi tultuaan valmiiksi. Vaikka useita syytöksiä opposition ehdokkaiden häirinnästä ei voitukaan vahvistaa, vaalitarkkailijat pitivät niitä uskottavina. ”Järjestelmällisistä epäsäännöllisyyksistä” huolimatta Etyjin mukaan vaalit oli yleisesti ottaen hyvin järjestetty, ja keskusvaalilautakunta hoiti ne ”ammattimaisella, läpinäkyvällä ja inklusiivisella tavalla”. Georgian vaalilaki on raportin mukaan pääosin kelvollinen demokraattisten vaalien järjestämiseen, mutta siinä on joitakin puutteita, kuten joidenkin viranomaisten oikeus kampanjoida ilman rajoituksia ja käyttää hallinnon resursseja kampanjointiin.


title: Georgian paikallisvaalit 2010

text: Yhdysvaltain ulkoministeriön mukaan paikallisvaalit ”osoittivat kehitystä tapahtuneen demokraattisia vaaleja kohtaan asetettujen kansainvälisten standardien täyttämistä kohti”. Ministeriön edustaja kuitenkin totesi myös olevansa Etyjin kanssa samaa mieltä siitä, että vaaleissa oli huomattavia puutteita, joihin tulee kiinnittää huomiota. Ulkoministeriö kehui myös Georgian keskusvaalilautakunnan yrityksiä lisätä vaalien läpinäkyvyyttä ja vastata tehokkaammin ongelmiin vaaleissa.


title: Georgian paikallisvaalit 2010

text: Naton pääsihteeri Anders Fogh Rasmussen totesi 1. kesäkuuta, että paikallisvaaleilla olisi positiivinen vaikutus Naton ja Georgian välisiin suhteisiin. Hän kertoi arvostavansa sitä, että vaalit pidettiin tavalla, jonka kansainvälinen yhteisö on todennut vapaaksi ja rehdiksi.


title: Georgian paikallisvaalit 2010

text: "The Moscow Timesille" kirjoittaneen Matthew Collinin mukaan vaalien tulos oli odotettu. Collinin mukaan tulos saattoi yllättää ne, jotka odottivat georgialaisten haluavan vaihtaa hallintonsa vuonna 2008 käydyn sodan jälkeen. Georgialaiset kuitenkin ”vaikuttavat päättäneen, että he uskovat Saakašvilin ja hänen liittolaistensa saavan enemmän aikaan kuin jotkin opposition poliitikoista, jotka ovat tehneet viime aikoina retkiä Moskovaan ja mielistelleet pääministeri Vladimir Putinia.” Hallinto kuvaili tällaisia poliitikkoja pettureiksi, ja kyselytutkimusten mukaan monet georgialaiset olivat samaa mieltä. Vaalit olivatkin radikaalille oppositiolle pettymys. Oppositio oli pitkään yrittänyt kaataa Saakašvilin hallintoa mielenosoituksin siinä kuitenkaan onnistumatta ja kärsi nyt myös tappion vaaleissa.


title: Georgian paikallisvaalit 2010

text: "The Weekly Standardin" Matthew Continetti vuorostaan pohtii, miten vaikeaa liberaalin demokratian rakentaminen on Georgiassa ollut Venäjän vaikutuksen alla, kun venäläiset ”hallitsevat 20 prosenttia maasta” ja voisivat ”murskata 4,6 miljoonan georgialaisen itsenäisyyden ja demokratiahaaveet tunneissa”. Hän kertoo Ugulavan kampanjasta ja pitää sitä erityislaatuisena sen vuoksi, että ensimmäistä kertaa poliitikko kampanjoi Georgiassa saavutustensa perusteella muistuttaen, että vielä vuonna 2004 sähköä oli Tbilisissä saatavilla vain kaksi tuntia päivässä. Continettin mielestä vaalit osoittavat, että Saakašvilin uudistukset alkavat vähitellen juurtua maahan eikä ”kadulla seisominen parlamentin edessä enää riitä muutoksen aikaansaamiseksi”. Hänen mukaansa maa on risteyskohdassa ja riippuu pitkälti Yhdysvaltojen ja Euroopan tuesta, mihin suuntaan se kehittyy.


title: Georgian paikallisvaalit 2010

text: RFE/RL:n Ghia Nodia kirjoittaa, että vaalit päättivät syklin, joka alkoi vuoden 2007 syksyllä, kun maan oppositio päätti vaihtaa Saakašvilin hallinnon mielenosoitusten avulla sen jälkeen kun se ei ollut onnistunut vaalien kautta. Yrityksiä oli yhteensä kolme, mutta yksikään niistä ei onnistunut. Hallinto aikaisti paikallisvaaleja puolella vuodella ja Tbilisin pormestari päätettiin valita suorilla vaaleilla, jotta vallankumoukselliset saataisiin houkuteltua tavanomaisen vaalipolitiikan piiriin. Suunnitelma oli menestyksekäs: kansa menetti uskonsa vallankumouksen mahdollisuuteen ja oppositio kadotti suuntansa hajoten lukuisiksi ryhmittymiksi. Nodian mukaan Saakašvilin hallinto onnistui rikkomaan ainakin väliaikaisesti historiallisen trendin, jossa äärimmäinen radikalismi oli toiminut Georgiassa voittoon johtavana strategiana. Vaaleissa maltilliset oppositiopuolueet, Liitto Georgian puolesta ja Kristillisdemokraattinen liitto, saivat enemmän ääniä kuin radikaali Kansallinen neuvosto. Nodian mukaan seuraava merkittävä koetus hallinnolle on vallanvaihto vuoden 2013 presidentinvaaleissa, joka olisi onnistuessaan ensimmäinen kerta, kun presidentti vaihtuu Georgiassa perustuslain mukaisella tavalla.


title: Georgian paikallisvaalit 2010

text: The Jamestown Foundationille kirjoittavan Vladimir Socorin mukaan Yhdistynyt kansallinen liike hyötyi vaaleissa brändistään puolueena, joka ”saa aikaan konkreettisia tuloksia sosioekonomisessa kehityksessä ja valitsi peruuttamattomasti lännen Venäjän sijaan”. Äänestäjät hylkäsivät samalla radikaalin opposition, joka ei onnistunut yhdistymään, järjestämään selkeää kampanjaa tai esittämään pätevää vaaliohjelmaa. Suurin osa oppositiota äänestäneistä ryhmittyi perustuslaillisten sääntöjen mukaan toimivien puolueiden taakse. Socor toteaa, että oppositio ”toimi esimodernilla mielenlaadulla nopeasti vahvistuvassa, länsimaihin suuntautuneessa valtiossa. Lopulta Georgian poliittinen kehitys ja maan yhteiskunnallinen kypsyminen ohittivat radikaalit ...”. Socorin mukaan Georgian valtiollinen kehitys on auttanut maata selviämään kolmesta kriisistä: Venäjän hyökkäyksestä ja jatkuvasta taloussaarrosta, maailmanlaajuisesta talouskriisistä ja opposition ”mahdollisesti väkivaltaisesta” kampanjasta vaihtaa maan hallinto.


title: Georgian paikallisvaalit 2010

text: Monet oppositioryhmät eivät osallistuneet vaaleihin lainkaan ja vaativat niiden jälkeen ennenaikaisia parlamentti- ja presidentinvaaleja. Demokraattinen liike – Yhdistynyt Georgia -puolueen johtaja Nino Burdžanadze sanoi vaalien jälkeen, että hänen päätöksensä olla osallistumatta niihin oli oikea ja että ”vaalit olivat farssi”. Hänen mukaansa ”alusta asti oli selvää, että todellisiin muutoksiin ei maassa ollut mahdollisuutta paikallisvaalien kautta”. Vaaleihin osallistuneet oppositiopuolueet eivät toimineet yhdessä rintamassa eivätkä siksi kyenneet haastamaan valtapuoluetta. Kansallisen foorumin johtaja Gubaz Sanikidze kutsui vuorostaan vaaleja ”Saakašvilin asettamaksi miinakentäksi” ja torjui Burdžanadzen tavoin kritiikin vaaliboikottia kohtaan. Kaikkein äänekkäin vaalien boikotoija oli kuitenkin Georgian työväenpuolue, jonka johtaja Šalva Natelašvili vertasi vaaleja ”traagiseen näytelmään”. Hänen mielestään hallinto selviytyi vaaleista Yhdysvaltain siunauksen ansioista, ja Venäjän miehityksen lisäksi osa maasta on Yhdysvaltojen kolonisoima.


title: Georgian paikallisvaalit 2010

text: Vaalien jälkeen entinen pääministeri ja Liike reilun Georgian puolesta -puolueen johtaja Zurab Noghaideli ja vaaleja boikotoineen Liike yhdistyneen Georgian puolesta -puolueen johtaja Irakli Okruašvili julkaisivat julistuksen, jossa he kehottivat maan oppositiota yhdistymään Saakašvilin hallintoa vastaan. Monet oppositiojohtajat kritisoivat Irakli Alasaniaa ja hänen puoluettaan; esimerkiksi opposition entinen presidenttiehdokas Levan Gatšetšiladze totesi, että ”Irakli Alasania epäonnistui opposition yhdistämisessä; hänet voitettiin näissä vaaleissa ...”. 15. kesäkuuta 2010 Alasanian johtama Liitto Georgian puolesta hajosi. Alasania kertoi haluavansa keskittyä oman puolueensa kehittämiseen ja vahvistamiseen. Hän kertoi kuitenkin jatkavansa läheistä yhteistyötä liittoumaan kuuluneiden puolueiden kanssa. Muut puolueet, Uusi oikeisto ja Republikaaninen puolue kertoivat haluavansa jatkaa lähempää yhteistyötä.


title: .gg

text: .gg on Guernseyn Internet-maatunnus. Sitä ylläpitää Island Networks. Tunnukset on vuodesta 2000 voitu rekisteröidä suoraan toiselle asteelle sekä päätteille .co.gg, .net.gg ja .org.gg. Tunnusta käytetään Guernseyssä jonkin verran ja sille ei ole rekisteröintirajoituksia. Se otettiin käyttöön 1996.


title: .gh

text: .gh on Ghanan Internet-maatunnus, jonka rekisteröinnistä vastaa "Ghana Network Information Center" ja sponsoroinnista "Network Computer Systems". Ne on rajoitettu Ghanalaisille yrityksille, ja verkkotunnuksen ylläpitäjän on asuttava Ghanassa. Rekisteröinnit tehdään nykyisin kolmannelle asteelle, aikaisemmin oli mahdollisuus myös toiselle asteelle. Tunnus otettiin käyttöön 1995.


title: Mansour Boutabout

text: Mansour Boutabout (, s. 20. syyskuuta 1978 Le Creusot, Ranska) on ranskalais-algerialainen jalkapalloilija. Hyökkääjänä pelaava Boutabout edustaa Algerian pääsarjassa Blidaa.


title: Mansour Boutabout

text: Boutabout on pääosin pelannut Ranskassa edustaessaan muun muassa Gueugnonia, Sètea ja Le Mansia. Lisäksi hän pelasi hetken aikaa Kreikassa Ionikosissa ja Belgiassa Kortrijkissa.


title: Mansour Boutabout

text: Boutabout pelasi Algerian maajoukkueessa yhteensä 22 ottelua ja onnistui maalinteossa seitsemän kertaa vuosien 2003-2008 aikana. Hän edusti maataan yksissä arvokisoissa vuoden 2004 Afrikan-mestaruuskisoissa, jossa Algeria selvisi puolivälieriin.


title: Ricardo Clark

text: Ricardo Anthony Clark (s. 10. helmikuuta 1983 Atlanta, Georgia, Yhdysvallat) on yhdysvaltalainen jalkapalloilija, joka pelaa puolustavana keskikenttäpelaajana Bundesliigan Eintracht Frankfurtissa. Hän on kuulunut myös Yhdysvaltain maajoukkueeseen.


title: Ricardo Clark

text: Clark pelasi kaksi vuotta yliopistojalkapalloa Furman Universityn joukkueessa Paladinsissa vuosina 2001–2002 ja oli voittamassa kahta NCAA:n Southern Conferencen mestaruutta. Jälkimmäisenä vuonna hänet valittiin jalkapallovalmentajaliitto NSCAA:n maanlaajuiseen tähdistöjoukkueeseen.


title: Ricardo Clark

text: Toisen yliopistovuotensa jälkeen Clark teki Project-40-kehityssopimuksen ammattilaisliiga Major League Soccerin kanssa ja osallistui vuoden 2003 MLS SuperDraft -varaustilaisuuteen, jossa MetroStars valitsi hänet numerolla kaksi. Hän nousi MetroStarsin avauskokoonpanoon heti esikoiskaudellaan 2003 ja oli lopulta joukkueen eniten minuutteja pelannut pelaaja MLS:ssä. Hän oli ehdolla myös liigan vuoden tulokkaaksi. Lamar Hunt U.S. Open Cupissa Clark joukkueineen ylsi loppuotteluun, jossa Chicago Fire kuitenkin oli vahvempi.


title: Ricardo Clark

text: Kaudeksi 2005 Clark siirtyi San Jose Earthquakesiin, joka muutti kauden jälkeen Houstoniin ja vaihtoi nimekseen Houston Dynamo. Dynamossa hän nousi liigan parhaimmistoon pelipaikallaan ja oli voittamassa kahta peräkkäistä MLS Cupia kausina 2006–2007. Neljän Dynamossa pelaamansa kauden aikana Clark valittiin kolmesti MLS:n tähdistöotteluun. Kauden 2007 lopulla hän sai myös kyseenalaista mainetta potkaistuaan maassa maannutta Dallasin Carlos Ruizia, mistä seurauksena oli ulosajo ja yhdeksän ottelun pelikielto.


title: Ricardo Clark

text: Clarkin MLS-sopimuksen päätyttyä hän siirtyi tammikuussa 2010 saksalaiseen Eintracht Frankfurtiin. Sopimus hesseniläisseuran kanssa oli alun perin voimassa vain kauden 2009–2010 loppuun asti, mutta toukokuussa 2010 sitä jatkettiin kolmella vuodella.


title: Ricardo Clark

text: Clark edusti Yhdysvaltoja nuorten maailmanmestaruuskilpailuissa vuonna 2003.


title: Ricardo Clark

text: Yhdysvaltain A-maajoukkueessa Clark debytoi MM-karsintaottelussa Panamaa vastaan 12. lokakuuta 2005. Hän on kuulunut maajoukkueen kokoonpanoon vuoden 2007 Gold Cupissa, vuoden 2007 Copa Américassa, vuoden 2009 Maanosaliittojen cupissa ja vuoden 2010 MM-kilpailuissa. Vuoden 2010 MM-kilpailuiden karsinnoissa hän teki voittomaalin isänsä synnyinmaata Trinidad ja Tobagoa vastaan.


title: Ricardo Clark

text: Clark on pelannut kaikkiaan 34 maaottelua ja tehnyt niissä kolme maalia vuosina 2005–2012.


title: Vastaparit

text: Vastaparit on suomalainen draamasarja, jonka esittäminen alkoi MTV3-kanavalla syyskuussa 2010. Sarja kattaa yhteensä kymmenen jaksoa, jotka on kuvattu kesä–lokakuussa 2009. Ohjelman on tuottanut Helsinki-filmi Oy.


title: Vastaparit

text: Nuori elämysfirman johtaja, Roni, joutuu onnettomuuteen. Onnettomuuden myötä niin Ronin kuin hänen tyttöystävänsä Elenan elämät muuttuvat – kuin myös Ronin yhtiökumppani Kallen, jonka vastuu firmassa lisääntyy. Kallen vaimo taas syyttää itseään onnettomuudesta. Ja muutkin reagoivat, kukin tavallaan.


title: Risto Rinne (professori)

text: Risto Rinne (s. 16. kesäkuuta 1952, Helsinki) toimii kasvatustieteen professorina sekä kasvatustieteen laitoksen johtajana Turun yliopistossa. Hän on myös Elinikäisen oppimisen ja koulutuksen tutkimuskeskuksen CELE:n (Centre for Research on Lifelong Learning and Education) johtaja. Rinne toimi kasvatustieteen apulaisprosessorina Turun yliopistossa vuosina 1987-1992 ja kasvatustieteen professorina Tampereen yliopistossa vuosina 1993-1996. Hän on toiminut myös vierailevana professorina Sheffieldin yliopistossa Isossa-Britannissa ja Aalborgin yliopistossa Tanskassa.


title: Risto Rinne (professori)

text: Rinteen tutkimusaloja ovat kasvatussosiologia ja koulutussosiologia, aikuiskoulutus ja elinikäinen oppiminen, kansainvälinen vertaileva koulutustutkimus, koulutuspolitiikka ja kasvatuksen historia.


title: Risto Rinne (professori)

text: Rinne on julkaissut noin 500 tieteellistä julkaisua.


title: Carl Klingberg

text: Carl Andersson Klingberg (s. 28. tammikuuta 1991 Göteborg, Ruotsi) on ruotsalainen jääkiekkoilija, joka pelaa NHL-joukkue Winnipeg Jetsin organisaatiossa.


title: Carl Klingberg

text: Klingberg on Lerums BK:n kasvatti. Hän siirtyi jo juniori-ikäisenä Frölunda HC:hen, jossa Klingberg voitti J18 Allsvenskanin hopeaa keväällä 2007. Hän debytoi Elitsenienissä kaudella 2008–2009, jolloin Klingberg sai tililleen kymmenen ottelua tehden niissä tehot 2+1=3. Huhtikuussa 2009 hän teki kaksivuotisen Elitserien-sopimuksen Frölundan kanssa. Varsinaisella tulokaskaudellaan 2009–2010 Klingberg teki 42 runkosarjaottelussa tehot 6+7=13. Hän pelasi myös lainalla HockeyAllsvenskanin Borås HC:ssa kahdella ensimmäisellä Elitserien-kaudellaan.


title: Carl Klingberg

text: Atlanta Thrashers varasi Klingbergin toisella kierroksella 34. pelaajana kesällä . Toukokuussa 2010 hän teki kolmen vuoden mittaisen tulokassopimuksen Thrashersin kanssa. Klingberg pelasi kuitenkin ensimmäisen kautensa vielä suurimmaksi osaksi lainalla Elitserienissä. Hän aloitti kauden Frölundassa, mutta siirtyi siirtorajan kynnyksellä tammikuussa 2011 Timrå IK:hon.


title: Carl Klingberg

text: Timrån Elitserien-kauden päätyttyä maaliskuussa 2011 Klingberg siirtyi loppukevääksi Atlanta Thrashersin organisaatioon. Hän siirtyi lähtökohtaisesti pelaamaan farmijoukkue Chicago Wolvesiin, jossa Klingberg teki kahdeksassa ottelussa yhden maalin. Niiden jälkeen hänet nostettiin Atlanta Thrashersiin ja hän debytoi NHL:ssä runkosarjan viimeisessä ottelussa 10. huhtikuuta 2011 Pittsburgh Penguinsia vastaan. Ottelu jäi myös koko Atlanta Thrashersin seurahistorian viimeiseksi, kun joukkue myytiin kaudeksi 2011–2012 Winnipegiin.


title: Carl Klingberg

text: Klingberg aloittanee kauden 2011–2012 Winnipeg Jetsin farmijoukkue St. John's IceCapsissa.


title: Carl Klingberg

text: Klingberg oli voittamassa maailmanmestaruutta MM-kisoissa 2017. Hän pelasi alle 20-vuotiaiden MM-kilpailuissa vuosina 2010 (pronssia) ja 2011 sekä alle 18-vuotiaiden MM-kilpailuissa vuonna 2009.


title: Carl Klingberg

text: Klingbergiä vuoden nuorempi pikkuveli on Dallas Starsin vuonna varaama puolustaja John Klingberg (s. 1992), joka pelaa kaudella 2011–2012 SM-liigaa Jokereissa. Nuorempi pikkuveli Olle Klingberg (s. 1997) pelaa myös jääkiekkoa.


title: Matjessilli

text: Matjessilli on nuoren kutemattoman sillin kauppanimi. Matjessilliä säilytetään tynnyrissä ennen kuin se perataan ja pakataan säilykepurkkiin erityisten mausteiden kanssa, joihin kuuluvat muun muassa sokeri, kaneli, maustepippuri ja neilikka. Joskus mausteisiin kuuluu myös santelipuu.


title: Matjessilli

text: Matjessillin valmistustapa on alkujaan peräisin Hollannista ja sana hollantilaisesta ruokalajista "maatjesharing", joka tarkoittaa "neitsytsilliä". Mannermaalla Keski-Euroopassa matjessilli eroaa kuitenkin pohjoismaisesta versiosta maultaan, ja siinä on terävämpi kalanmaku ja vähemmän mausteita.


title: Freshlyground

text: Freshlyground on eteläafrikkalainen yhtye, joka perustettiin Kapkaupungissa 2002. Yhtyeen jäsenet ovat kotoisin Etelä-Afrikasta, Mosambikista ja Zimbabwesta. Freshlyground sisältää elementtejä afrikkalaisista kansanmusiikin perinteistä, bluesista, jazzista ja piirteitä indierockista. Freshlyground esittää yhdessä Shakiran kanssa Etelä-Afrikan jalkapallon maailmanmestaruuskilpailun virallisen kappaleen "Waka Waka (This Time for Africa)".


title: Pisajärvi

text: Pisajärvi on järvi Rovaniemen lounaisosassa. Pisajärvellä on asutusta ja kesämökkejä.


title: Pisajärvi

text: Järven pinta-ala on 84,4 hehtaaria ja rantaviivan pituus on 5,6 kilometriä. Suurin syvyys on 2 metriä. Järveen on istutettu planktonsiikaa, vaellussiikaa ja pohjasiikaa, ja sen kalakanta on runsas.


title: Jong Tae-se

text: Jong Tae-se (, s. 2. maaliskuuta 1984 Nagoya, Aichi, Japani) on pohjoiskorealainen jalkapalloilija. Hyökkääjänä pelaava Jong edustaa Korean K Leaguessa Suwon Samsung Bluewingsiä. Hän poikkeaa useista Pohjois-Korean pelaajista siten, että viettää vapaa-aikaansa mielellään shoppaillen ja rap-musiikkia kuunnellen.


title: Jong Tae-se

text: Hän on pelannut Pohjois-Korean maajoukkueessa vuodesta 2006 lähtien.


title: Jong Tae-se

text: Jong aloitti ammattilaisuransa varsin myöhään 22-vuotiaana siirryttyään Korea Universitysta Japanin pääsarjassa pelaavaan Kawasaki Frontaleen. Hän onnistui kuitenkin tekemään toisella kaudellaan varsin tehokkaalla pronsentilla maalia tehtyään 12 maalia 24 ottelussa kaudella 2007. Sittemmin Jong lukeutui Japanin sarjan parhaimpiin maalintekijöihin.


title: Jong Tae-se

text: Kesän 2010 MM-kilpailujen jälkeen Jong solmi sopimuksen saksalaisen VFL Bochumin kanssa.


title: Jong Tae-se

text: Jong syntyi Japanissa, mutta kävi äitinsä myötä Japanissa korealaista koulua. Jong pelasi ensimmäisen maaottelunsa Pohjois-Korean maajoukkueessa Mongoliaa vastaan vuoden 2008 Itä-Aasian mestaruuskarsinnoissa. Ottelu päättyi 7-0, joista Jong teki neljä maalia. Jong edusti Pohjois-Koreaa kesän 2010 MM-kilpailuissa.


title: Mihail Golitsyn

text: Mihail Mihailovitš Golitsyn (; 1. marraskuuta 1675 Moskova – 10. lokakuuta 1730) oli venäläinen sotapäällikkö. Hän komensi suuren Pohjan sodan aikana vuosina 1713–1714 Suomen miehittänyttä venäläisarmeijaa (isoviha). Hän toimi Suomessa olleiden venäläisten joukkojen ylipäällikkönä vuoteen 1721, jolloin sota päättyi Uudenkaupungin rauhaan.


title: Mihail Golitsyn

text: Golitsyn kohteli miehitettyä Suomea säästeliäästi ja yritti ehkäistä venäläisten sotilaitten tekemiä vääryyksiä.


title: Mihail Golitsyn

text: Vuonna 1721 Golitsyn nimitettiin Pietarin kuvernööriksi ja vuonna 1725 hän sai sotamarsalkan arvon. Hänet nimettiin vuonna 1730 Venäjän sotakollegion johtajaksi.


title: Saara Cantell

text: Saara Susanna Cantell (27. huhtikuuta 1968) on suomalainen elokuvaohjaaja ja käsikirjoittaja.


title: Saara Cantell

text: Cantell väitteli taiteen tohtoriksi Aalto-yliopiston taideteollisesta korkeakoulusta toukokuussa 2011 aiheenaan lyhytelokuvan kerrontakeinot.


title: Saara Cantell

text: Cantellin elokuvia on palkittu sekä kotimaisilla että kansainvälisillä elokuvafestivaaleilla. Vuonna 2010 Cantell ja kuvaaja Marita Hällfors saivat elokuvataiteen valtionpalkinnon elokuvasta "Kohtaamisia". Cantell oli elokuvasta ehdolla myös parhaan ohjauksen Jussin saajaksi. Tammikuussa 2014 Cantell teki suomalaista elokuvahistoriaa kun elokuvateattereissa oli yhtä aikaa kaksi hänen ohjaamaansa pitkää elokuvaa, "Ainoat oikeat" ja "Onneli ja Anneli", joista molemmat ylittivät 100 000 katsojan rajan.


title: Saara Cantell

text:
Vuosina 1999–2004 Cantell toimi "Voima"-lehden kolumnistina. Vuosina 2012–2014 hän teki radiokolumneja Yle Radio 1:n "Kultakuume"-ohjelmaan. Vuosina 2008–2011 Cantell oli Suomen elokuvaohjaajaliitto SELO ry:n hallituksen puheenjohtaja. Hän on Suomen elokuvasäätiön hallituksen jäsen kaudella 2013–2015.
Cantell oli toinen Salattujen elämien alkuperäisroolittajista.


title: Fejs

text: Fejs (kyril. Фејс) on Milan Stankovićin (kyril. "Милан Станковић") single albumilta Solo. Kappaleen kesto on 3 minuuttia ja 49 sekuntia. Kappale kertoo Facebookista.


title: Grammatica Grandonica

text: Grammatica Grandonica on sanskritin kieliopin käsikirjoitus, jonka on laatinut saksalainen jesuiittalähestyssaarnaaja Johann Ernst von Hanxleden. Käsikirjoitus on ollut kadoksissa vuosikymmeniä, ja se löytyi Italiasta Rooman lähellä olevasta luostarista 2010. Käsikirjoitusta pidetään merkittävänä, koska sillä oli huomattava vaikutus siihen, että ensimmäinen Euroopassa painettu, Sidharubamin laatima sanskritin kielioppi ilmestyi 1790.


title: Grammatica Grandonica

text: Hanxleden työskenteli 1700-luvun alussa lähetyssaarnaajana Intian Keralassa.


title: Iivana Vasleinpoika

text: Ivan Vasiljevitš Patrikejev eli "Ivan Bulgak" (, n. 1440–1498) oli keskiaikainen venäläinen ruhtinas ja Pihkovan ja Novgorodin namestnik eli korkein käskynhaltija. Vuonna 1475 hän kohosi Moskovan pajarihallitukseen.


title: Iivana Vasleinpoika

text: Ivan Patrikejevin suku kuuluu gediminideihin ja polveutuu siis Liettuan pakanakuninkaasta Gediminasista. Patrikejevin sukuhaaralla, Golitsyneillä, oli sukupolvien ajan korkeita asemia Novgorodin ja Pihkovan myöhäiskeskiaikaisissa tasavalloissa, sekä kartanoita, linnoituksia ja maita Karjalassa, Inkerissä ja Vatjanmailla. Erään perimätiedon mukaan Golitsyn-suku sai nimensä nahkahansikkaasta (), jota Ivan käytti.


title: Iivana Vasleinpoika

text: Ivan Vasiljevitšin isä oli ruhtinas Vasili Jurjevitš (k. 1450), ja tämän puolestaan ruhtinas Juri Patrikejevitš. Ruhtinas Mihail Bulgakov oli Ivan Vasiljevitšin poika.


title: Vaišvilkas

text: Vaišvilkas tai Vaišelga (myös "Vojszalak, Vojšalk, Vaišalgas", , , ; s. ? - k. 9. joulukuuta 1268) oli Liettuan suuriruhtinas vuosina 1264–1267. Hän oli Mindaugasin poika.


title: Vaišvilkas

text:
Vaišvilkasin nuoruudesta ei ole kirjallisia lähteitä. Ainoastaan vuonna 1254 hänen mainitaan isänsä Mindaugasin nimissä tehneen sopimuksen Galitsian kuninkaan Danielin kanssa. Sopimuksessa Galitsia luovutti Mustan Rutenian alueen ja sen keskuksen Navahrudakin Liettualle. Sopimuksen lujittamiseksi Danielin poika Shvarn meni naimisiin Vaišvilkasin siskon kanssa. Vaišvilkasista tuli Mustan Rutenian herttua.
Vaišvilkas sai ortodoksisen kasteen ja eli hyvin uskonnollista elämää. Hän muun muassa perusti Lavrashevin luostarin, ryhtyi munkiksi ja lähti pyhiinvaellusmatkalle Athokseen, Kreikkaan. Hän kuitenkin joutui keskeyttämään matkan Balkanin sotien takia ja palasi Navahrudakiin.
Vuonna 1264 hän pakeni Treniotan ja Daumantasin järjestämää murhayritystä, jossa hänen isänsä Mindaugas ja kaksi veljeä saivat surmansa. Myöhemmin Mindaugasin entiset tukijat murhasivat Treniotan. Vaišvilkas liittoutui lankonsa Shvarnin kanssa saadakseen vallan takaisin Mustassa Ruteniassa ja Liettuan suuriruhtinaskunnassa. Seurauksena oli sota Nalšiaa ja Deltuvaa vastaan. Nalšian herttuat Daumantas ja Suksė pakenivat Pskoviin ja Liivinmaalle. Vaišvilkasista tuli Liettuan suuriruhtinas. Kristittynä hän piti yllä hyviä suhteita Saksalaiseen ritarikuntaan ja liiviläisiin. Vuonna 1265 hän hyökkäsi Shvarnin kanssa Puolaan.
Vuonna 1267 Vaišvilkas päätti palata elämään munkkina ja luovutti valtansa Shvarnille. Vuotta myöhemmin Shvarnin veli Lev I murhasi Vaišvilkasin, koska tämä ei ollut jakanut valtaa veljesten kesken. Hänet haudattiin lähelle Neitsyt Marian taivaaseenastumisen kirkkoa Volodymyr-Volynskyissa.


title: Narimantas

text: Herttua Narimantas (n. 1298–1348) oli liettualainen ruhtinas jonka Novgorod kutsui sotapäällikökseen ja joka sai vuonna 1333 läänityksikseen Käkisalmen, Kaprion, Pähkinälinnan ym.


title: Narimantas

text: Hänen isänsä oli kuningas Gediminas. Hänen poikiaan oli herttua Patrikas. Narimantaksesta polveutuu Golitsinin ruhtinassuku.


title: Johann Ernst von Hanxleden

text: Johann Ernst von Hanxleden eli Arnos Paathiri tai Arnos Padri, (1681 Ostercappeln, lähellä Osnabrückiä, Ala-Saksi – 20. maaliskuuta 1732 Palayur, Trichurin alue, Kerala, Intia) oli saksalainen jesuiittapappi, joka oli lähetyssaarnaajana Intiassa. Hän laati kielioppeja, muun muassa sanskritin kielen Grammatica grandonican, joka vaikutti merkittävästi Sidharubamin kieliopin ilmestymiseen vuonna 1790. Hän kirjoitti myös runoja.


title: Lehmäantiloopit (suku)

text: Lehmäantiloopit ("Alcelaphus") on onttosarvisten heimoon kuuluva sorkkaeläinsuku, johon kuuluu nykykäsityksen mukaan 3 lajia. Joskus kaikki suvun edustajat, tai vain kaama-antilooppi luetaan lehmäantiloopin alalajiksi. Kontsiantilooppi luetaan joskus myös omaan "Sigmoceros"-sukuunsa.


title: Lehmäantiloopit (suku)

text: Nisäkäsnimistötoimikunta on ehdottanut suvulle uutta suomenkielistä nimeä "kongonit".


title: Lehmäantiloopit (suku)

text: Lehmäantiloopit ovat suurikokoisia antilooppeja. Niiden ruumiinpituus on 150–245 senttimetriä, säkäkorkeus 100–150 senttimetriä ja paino 100–225 kiloa. Naaraat ovat uroksia pienempiä. Turkin karva on lyhyttä ja sileää. Väritys on yleensä ruskehtava, mutta vaihtelee eri muodoilla. Lehmäantiloopin eli punalehmäantiloopin väritys on jokseenkin yksivärisen ruskea raajojen ollessa tummemmat. Kaksi muuta lajia ovat kirjavampia. Kontsiantilooppi eroaa lehmäantiloopista muun muassa takamuksen keltaisesta laikun ja raajojen tummien alaosien perusteella. Kaama-antiloopin vatsa ja pakarat ovat valkoiset, muut osat lähinnä tummat. Lajit eroavat lehmäantiloopista myös siinä, että niiden otsa on leveämpi ja sarvet kaartuvat taemmaksi ja alemmaksi kuin sukulaisellaan. Lehmäantilooppien selkä viettää jyrkästi harteilta peräosaa kohti. Pää on kapea ja pitkulainen. Sarvien tyvilevy on korkea, ja niiden muoto vaihtelee eri lajeilla. Sarvet voivat näyttää edestä katsottuna V:n tai U:n muotoisilta tai mutkaisilta, jolloin kärkiosa osoittaa taaksepäin.


title: Lehmäantiloopit (suku)

text: Lehmäantilooppeja tavattiin ennen ympäri Afrikkaa kaikkialla Marokon ja Hyväntoivonniemen välisellä alueella. Ne puuttuivat vain aavikoilta kuten Saharasta ja sademetsäalueilta. Niitä tavattiin vielä 1700-luvulla myös Arabian niemimaalla. Lehmäantiloopin pohjoisafrikkalainen alalaji eli aiemmin suurina laumoina mantereen pohjoisosien puoliaavikoilla, mutta kuoli sukupuuttoon 1940-luvulla tai 1950-luvun alkupuolella. Nykyään suvun levinneisyys rajoittuu Saharan eteläpuoliseen Afrikkaan. Lehmäantilooppien kokonaismääräksi arvioitiin vuonna 1999 noin 360 000 yksilöä. Kaama-antilooppien lukumäärä on nousussa, mutta muiden lajien lukumäärä on pääosin laskeva. Monet lehmäantiloopin alalajit ovat nykyisin vaarassa kuolla sukupuuttoon.


title: Lehmäantiloopit (suku)

text: Lehmäantiloopit ovat mukautuneet hyvin vaihteleviin oloihin. Niitä tavataan niin metsissä, savanneilla ja puoliaavikoilla kuin kosteilla ruohikkomaillakin. Lehmäantilooppeja on tavattu jopa 4000 metrin korkeudesta Mount Kenya-vuorelta. Ne sietävät paremmin metsäseutuja ja pitkää heinää kasvavia alueita kuin muut lehmäantilooppien alaheimon lajit. Lehmäantiloopit suosivat avoimia tasankoja, mutta liikkuvat kuitenkin metsien reunamilla. Elinympäristövaatimukset vaihtelevat eri alalajien välillä. Itäafrikkalainen kongoni ("A. b. cokii") elää lyhytruohoisilla savanneilla, kun taas kontsiantilooppi viihtyy kosteilla savanneilla ja kaama-antilooppi pensasmailla ja aukeilla savanneilla.


title: Lehmäantiloopit (suku)

text: Lehmäantiloopit elävät 10–100 yksilön laumoina. Ne ovat tavallisesti paikkauskollisia, mutta voivat tehdä pitkiäkin vaelluksia. Naaraiden ja niiden vasojen laumoissa on vain yksi uros, muut urokset elävät erillisissä ryhmissä tai ovat yksineläjiä. Laumassa on selvä arvojärjestys. Aikuinen uros on lauman johtaja, mutta mikäli sen ollessa poissa asema siirtyy arvoasteikossa korkeimmalla olevalle naaraalle. Lauma kulkee arvojärjestyksen mukaan. Nuoret yksilöt kulkevat joko lauman perässä tai johtavan naaraan lähettyvillä. Tällä tavalla reviirille tallautuu selviä polkuja. Lehmäantiloopit vaeltavat 1,5–5 kilometriä päivässä pysähtyen välillä ruokailemaan. Lehmäantiloopit ovat aktiivisimpia varhaisaamulla ja myöhäisillalla, keskipäivän ne viettävät pääosin suojassa kuumuudelta. Lehmäantilooppiurosten vartioima tarkkarajainen reviiri kattaa noin 31–250 hehtaaria, jonka luonnollisina rajoina toimivat kukkulat ja joet. Alueella on useita juomapaikkoja. Urokset viestivät reviirin hallinnasta seisomalla näkyvästi jollakin ympäristöä korkeammalla paikalla, kuten termiittikeolla. Vieraan uroksen tunkeuduttua alueella reviirin haltija laukkaa nopeasti tunkeilijaa kohti. Ohitettuaan sen uros kääntyy vastustajaa kohti ja uhkailee sitä sarvillaan. Tunkeilija juoksee pois ja sama uhkailu toistuu niin kauan kunnes vieras uros on ajettu pois reviiriltä. Yhteenotot voivat olla rajuja ja osapuolet voivat saada isoja haavoja kaulaansa eturuumiiseensa. Myös naaraat ja nuoret yksilöt huitovat toisiaan silloin tällöin sarvillaan. Lehmäantiloopit kylpevät mudassa työntämällä päänsä ja sarvensa mutaan ja hieromalla niitä sitten kupeisiinsa.


title: Lehmäantiloopit (suku)

text: Lehmäantiloopit syövät lähes yksinomaan ruohoa. Ne laiduntavat avoimilla paikoilla, tilapäisesti myös harvapuustoisissa metsissä. Nyhdettyään suunsa täyteen ruohoa ne kohottavat päänsä ja pureksivat ruoan silmäillen samalla ympäristöä.


title: Lehmäantiloopit (suku)

text: Lehmäantilooppien luonnollinen päävihollinen on leijona. Varuillaan olevat lehmäantiloopit kiipeävät termiittikeon päälle nähdäkseen vihollisen tarkemmin. Havaittuaan uhkaajan ne juoksevat muutaman sadan metrin päähän. Ne pakenevat mutkia tehden, joskin nuoret juoksevat suoraan. Jos lehmäantiloopit kadottavat takaa-ajajan näköpiiristään, niillä on tapana palata takaisin nähdäkseen sen uudelleen.


title: Lehmäantiloopit (suku)

text: Lehmäantilooppien kiima-aika vaihtelee alueittain ja lajeittain. Aivan kiiman alussa uros jättää lauman ja palaa siihen vasta sitten kun naaraat tulevat kiimaan. Naaras on paritteluvalmis vain päivän kerrallaan. Se synnyttää yhden vasikan noin kahdeksan kuukauden kantoajan jälkeen. Lehmäantiloopit voivat saavuttaa 20 vuoden iän.


title: Rääkkylän vaakuna

text: Rääkkylän vaakuna on Rääkkylän kunnan tunnus. Sen aihe viittaa kaskenpolttoon mutta myös epäsuorasti kunnan nimeen.


title: Rääkkylän vaakuna

text: "Rääkkyrauta" tai "rääkyrauta", joka yleisemmin tunnetaan takkirautana, on hyvin hiilipitoinen rautaseos, joka rakenteensa vuoksi on ominaisuuksiltaan kovaa mutta haurasta. Käyttökelpoiseksi se saadaan polttamalla siitä ylimääräinen hiili pois.


title: Rääkkylän vaakuna

text: Vaakunan selitys on ”punaisessa kentässä kaksi mustaa kekälettä ristikkäin, liekit hopeaa”. Vaakunan on suunnitellut Gustaf von Numers, ja Rääkkylän kunnanvaltuusto hyväksyi sen kokouksessaan 22. joulukuuta 1955. Sisäasiainministeriö vahvisti vaakunan käyttöön 3. toukokuuta 1956.


title: Grandma Moses

text: Grandma Moses eli Anna Mary Moses (7. syyskuuta 1860 – 13. joulukuuta 1961) oli yhdysvaltalainen naivistisia maalauksia tehnyt taidemaalari.


title: Grandma Moses

text: Moses oli maalannut 76-vuotiaasta alkaen. Itseoppineen Moseksen tuotanto tuli julkisuuteen, kun taiteen keräilijä Louis Calder näki niitä 1938. Moseksen teoksista pidettiin New Yorkissa vuonna 1940 näyttely, joka oli menestys. Värikkäät ja kirkasväriset maalaukset kuvaavat lapsuutta, maalaisnäkymiä joissa on teitä ja taloja, puutarhoja sekä ihmisiä.


title: Grandma Moses

text: Maisemat nähdään usein lintuperspektiivistä ja niissä on paljon yksityiskohtia hieman Pieter Brueghelin tapaan. Maalausten lapsenomaisen ongelmatonta henkeä on kuvattu ikuisen jouluaaton tunnelmaksi. Yli satavuotiaaksi elänyt Moses kirjoitti muistelmansa 92-vuotiaana.


title: Youssef el-Mokhtari

text: Youssef el-Mokhtari ("myös Youssef Mokhtari", , s. 5. maaliskuuta 1979 Beni Sidel) on marokkolainen jalkapalloilija. Keskikenttällä pelaava Mokhtari edustaa Ligue 2:ssa Metzia.


title: Youssef el-Mokhtari

text: El-Mokhtari on pelannut suurimman osan urastaan Saksassa juniori vuosista lähtien. Hän kävi pelaamassa hetkellisesti vuosina 2007-2008 Qatarissa Al-Rayyanissa.


title: Youssef el-Mokhtari

text: Hän saavutti urallaan Marokon maajoukkueessa Afrikan mestaruus hopeaa vuoden 2004 Afrikan kisoissa, jossa el-Mokhtari myös voitti maalikuninkuuden neljällä osumalla.


title: Golitsyn

text: Golitsyn () on venäläinen ruhtinassuku, joka uskoo polveutuvansa Liettuan hallitsijasta Gediminasista. Suvun esi-isät Narimantas ja Patrikas pitivät hallussaan karjalaisia läänityksiä.


title: Golitsyn

text: Nämä eivät vielä olleet nimeltään Golitsyneja, nimi otettiin sukunimikäyttöön vasta 1500-luvun puolivälissä.


title: Golitsyn

text: Tunnettuja Golitsyn-sukunimisiä ruhtinaita ovat olleet


title: Harrastajataide

text: Harrastajataide on taidetta harrastavien eli yleensä muiden kuin taiteen ammattikoulutuksen saaneiden taiteilijoiden tekemää taidetta. Useimmiten harrastajataidetta tehdään vapaa-aikana ei-ammattimaisesti varsinaisen päivätyön ohella.


title: Harrastajataide

text: Harrastajataidetta verrataan esimerkiksi ammattitaiteeseen ja outsider-taiteeseen. Helena Sederholmin mukaan näitä kahta yhdistää omaperäisyys tai pyrkimys omaperäisyyteen. Hänen mukaansa harrastajataiteilijat taas ihailevat ja jäljittelevät taiteen perintöä ja korkeakulttuurista taidetta. He pyrkivät tekemään taiteen kaltaisia töitä ja kehittämään taitoaan. Harrastajataiteen katsotaan eroavan outsider- ja nykykansantaiteesta myös siksi, että viimemainitut ovat itseohjautuvia. Harrastajataidetta taas tehdään useimmiten kursseilla ja kerhoissa.


title: Harrastajataide

text: Taiteen sanominen harrastajataiteeksi saattaa olla myös vähemmän positiivista. Taiteilijat nähtiin 1970-luvulla ammattimaisina kulttuurityöntekijöinä, jolloin taiteen harrastamiseen ei suhtauduttu vakavasti.


title: 1786 Raahe

text: 1786 Raahe on päävyöhykkeen asteroidi, jonka Heikki Alikoski löysi 9. lokakuuta 1948 Iso-Heikkilän tähtitornissa Turussa. Ennen kuin asteroidi nimettiin Raahen kaupungin mukaan, se tunnettiin nimellä 1948 TL.


title: Putjatin (suku)

text: Putjatin () on venäläinen rurikilainen ylhäisösuku.


title: Nordo

text: Nordo on tunisialainen hiphop-yhtye, joka on perustettu vuonna 2005. Sen jäsenet koostuvat pääosin Pohjois-Tunisin lähiöstä. Yhtye julkaisi ensimmäisen albuminsa syksyllä 2006.


title: Søren Larsen

text: Søren Larsen (s. 6. syyskuuta 1981 Køge, Tanska) on tanskalainen jalkapalloilija. Hän edustaa tällä hetkellä ranskalaista Toulousea ja on pelipaikaltaan hyökkääjä.


title: Søren Larsen

text: Larsen aloitti ammattilaisuransa tanskalaisseura Køgesta. Vuonna 2001 hän siirtyi Tanskan mestarijoukkue Brøndbyyhyn, mutta ei saannut juurikaan peliaikaa ensimmäisellä kaudellaan pelaten vain yhdessä ottelussa. Seuraavaksi kaudeksi 2002–2003 hänet lainattiin Fremiin. Vuonna 2004 hänet myytiin ruotsalaisseura Djurgårdeniin. Hän ehti pelata joukkueessa kaksi ottelua, ennen kuin loukkasi nivusensa. Djurgårdenin voittaessa kaudella 2005 pääsarjamestaruuden sekä cupin, hän oli yksi joukkueen avainpelaajista.


title: Søren Larsen

text: 31. heinäkuuta 2005 Larsen teki nelivuotisen sopimuksen saksalaisseura Schalken kanssa. Joukkueessa pelatessaan hän sai lempinimikseen muun muassa "Der Dänische Joker" () ja "Die Waffe" (), jotka johdettiin hänen tyylistään tulla vaihdosta kentälle ja iskeä ottelun tasoitus-tai voittomaali. Hän ei onnistunut kuitenkaan pitämään hyvää tasoa yllä loukkaantumistensa takia ja lopulta hän menetti paikkansa joukkueessa.


title: Søren Larsen

text: 18. heinäkuuta 2008 hän siirtyi ranskalaisseura Toulouseen korvaamaan Boltoniin siirtynyttä Johan Elmanderia. 24. tammikuuta 2009 hän teki ensimmäiset neljä maaliaan, kun joukkue voitti cupin ottelussa amatööriseura Schirrheinin murskaluvuin 8–0. Kaudeksi 2009–2010 hän siirtyi lainasopimuksella MSV Duisburgiin. Lainakauden jälkeen hän palasi takaisin Toulouseen.


title: Søren Larsen

text: Larsen teki ensiesiintymisensä Tanskan maajoukkueessa 2. kesäkuuta 2005 pelatussa ottelussa Suomea vastaan. Hän jatkoi hyviä otteitaan maajoukkuepaidassa ja teki viidessä ensimmäisessä pelaamassaan maaottelussa kuusi maalia. Hänet valittiin Tanskan joukkueeseen vuoden 2010 MM-kilpailuihin.


title: Sioux Lookout

text: Sioux Lookout on kaupunkimainen kunta Kanadassa, Ontarion provinssissa. Sen väkiluku on 5 183 (2006) asukasta. Sioux Lookout sijaitsee Highway 72:n pohjoispäässä, noin 67 kilometriä koilliseen Trans-Canada Highway -tieltä. Aluetta ympäröi English River -joki sekä Pelican-, Abram- ja Lac Seul -järvet. Kunta muodostettiin yhdistämällä Alconan, Sioux Lookoutin ja Hudsonin asuinalueet. Sioux Lookout kuuluu Kenoran piiriin.


title: Sioux Lookout

text: Alue on saanut nimensä 1700-luvulla ojibway- ja sioux-intiaanien välillä käydyn taistelun ja taistelun lopputulokseen vaikuttaneen korkean mäen johdosta Sioux Lookoutiksi. Ojibwayt asettivat mäen harjalle tarkkanäköisen soturin tarkkailemaan alueen vesialueita mahdollisen vihollisen hyökkäyksen varalta. Tämän vuoksi ojibwayt pystyivät yllättämään hyökkäävän vihollisen ja torjumaan heidän hyökkäyksensä.


title: Sioux Lookout

text: Sioux Lookoutia kutsutaan yleisesti nimellä "Hub of the North". Asutusalue palvelee asukasmäärältään huomattavasti suurempaa haja-asutusaluetta pohjoisessa. Lukuisat intiaanireservaatit ja kalastuspalvelujen tuottajat pitävät Sioux Lookoutia tukikohtanaan. Kesäisin alueen väestö kasvaa huomattavasti amerikkalaisten kalastajaturistien saapuessa alueelle.


title: Sioux Lookout

text: Sioux Lookoutista on kaivauksissa löydetty merkkejä First Nationsin intiaaniasutuksista, joista vanhimmat ovat seitsemänneltä vuosituhannelta eaa.


title: Sioux Lookout

text: Alueen eurooppalainen asutus sai alkunsa 1900-luvun alussa, jolloin Grand Trunk Railway rakensi rautatien Sioux Lookoutin itäpuolella sijaitsevaan Superior Junctioniin. Toinen ratayhteys lännestä Hudsoniin [tunnettiin alun perin nimellä: Rolling Portage] valmistui vuonna 1910. Samana vuonna (joidenkin lähteiden mukaan vasta 1912) Sioux Lookout [alun perin nimellä: Graham] sai kaupunkioikeudet (town). Rautatielinjojen yhdistämisestä käytiin ajoittain kiivastakin keskustelua ja lopulta ratalinjaus asteittain Superior Junctionista ja Sioux Lookoutin kautta Hudsoniin valmistui marraskuussa 1913. Grand Trunkin siirryttyä Canadian National Railwayn omistukseen se rakensi kaupunkiin veturitallin, junien välitankkaus ja huoltoasemat. Vuonna 1923 rautatieyhtiö rahoitti myös kaupungin asukkaiden ja työntekijöiden virkistyskäyttöön tarkoitetun YMCA-järjestön toimitalon rakentamisen. Rautatien johdosta kaupungin väkiluku kasvoi voimakkaasti ja vuonna 1914 asukkaita oli jo 1 500. Vuonna 1920 maantie kaupunkiin valmistui ja liikenne rautatiellä supistui. Trans-Canada Highwayn valmistumisen jälkeen 1940-luvulla liikenne rautatiellä hiljeni entisestään. Veturitallit ja vesitorni purettiin 1960-, ja 1970-lukujen aikana, kun rautatieyhtiö lopetti höyryveturiliikenteen ja siirtyi vähemmän huoltoa kaipaaviin dieselvetureihin. VIA Railin The Canadian -juna suorittaa nykyisin 20 minuutin polttoainetankkauksen Sioux Lookoutissa.


title: Sioux Lookout

text: Vuonna 1926 löydettiin kultaa Red Laken alueelta, joka tuolloin sijaitsi tiettömässä erämaassa. Sioux Lookout ja Hudson toimivat kultaryntäyksen tärkeimpänä reittinä. Kullanetsijät saapuivat alueelle junalla ja jatkoivat matkaa kesäisin laivoilla, kanooteilla ja vesilentokoneilla, talvisin jäätä pitkin kuorma-autoilla sekä suksilla varustetuilla lentokoneilla. Kaivosyhtiöt avasivat useita kultakaivoksia ja rakensivat kiitotien omaa lentoliikennettään varten. Yleiseen käyttöön tarkoitettu Sioux Lookoutin lentoasema valmistui vuonna 1933, ja se oli aikanaan Pohjois-Amerikan toiseksi vilkkain rahtilentoasema Chicagon jälkeen. Lentoasemaa on edelleen tärkeä solmukohta pohjoisessa sijaitseville asutuksille ja kaivoksille.


title: Sioux Lookout

text: Sioux Lookoutissa sijaitsi vuosina 1953–1987 yksi Yhdysvaltain ilmavoimien Pohjois-Amerikan tutkavaroitusjäjestelmän asemista.


title: Sioux Lookout

text: Sioux Lookoutin kaupunki lakkautettiin 1. tammikuuta 1998, ja samalla se yhdistettiin Hudsonin ja läheisten asuinalueiden kanssa uudeksi Sioux Lookoutin kunnaksi.


title: Sioux Lookout

text: Sioux Lookout sijaitsee marginaalisesti lämminkesäisellä mannerilmasto alueella (Köppenin ilmastoluokitus Dfb), ollen vain hieman lämpimämpi subarktisesta ilmastosta. Alueen talvi on yleensä kylmä ja pitkä, sekä vastaavasti kesä lyhyt ja lämmin.


title: Plano (Illinois)

text: Plano on kaupunki Kendallin piirikunnassa Illinoisissa Yhdysvalloissa ja se on Chicagon lounainen esikaupunki. Kaupungin asukasluku oli 5 633 vuoden väestönlaskennassa ja se kasvaa nopeasti; vuonna 2009 asukasluku oli jo 12 674.


title: Plano (Illinois)

text: Asukkaista on 82,34 % on valkoihoisia, 0,25 % mustia, 0,30 % intiaaneja, 0,02 % Tyynenmeren saarilta, 14,59 % muita ja 2,13 % sekoittuneita. Asukkaista 25,79 % on latinoita (2000).


title: Sirppihuulikala

text: Sirppihuulikala ("Thalassoma lunare") on koralliriuttojen huulikala.


title: Sirppihuulikala

text: Sirppihuulikala on pitkulainen kala. Se voi kasvaa 25 cm pitkäksi. Vartalo on sinivihreä, päässä on korallinpunaisia kuvioita. Evien tyvessä on violetinsävyinen raita. Pyrstö muistuttaa muodoltaan sirppiä, mistä kala on saanut suomenkielisen nimenstä.


title: Sirppihuulikala

text:
Sirppihuulikala on kotoisin indopasifiselta merialueelta. Se elää koralliriuttojen lähellä 1-20 metrin syvyydessä. Sirppihuulikalat elävät parvissa, joissa on yksi aikuinen koiras ja useita naaraita ja nuoria yksilöitä.
Sirppihuulikala on sukunsa suosituin akvaariokala. Se tarvitsee melko suuren merivesiakvaarion. Sirppihuuikala on rauhallinen ja sopeutuu seura-akvaarioon, se ei vahingoita koralleja mutta syö äyriäisiä ja muita selkärangattomia.


title: Sigmar Polke

text: Sigmar Polke (13. helmikuuta 1941 entinen Sleesia, Saksa – 11. kesäkuuta 2010 Köln) oli saksalainen taidemaalari ja valokuvaaja.


title: Sigmar Polke

text: Polken kotiseutu kuului hänen syntyessään Saksaan. Perhe siirtyi sieltä sodan päätyttyä Thüringeniin ja edelleen 1953 Länsi-Saksaan. Hän opiskeli ensin lasimaalausta mutta siirtyi jatkamaan opintoja Düsseldorfin taideakatemiassa, jossa hänen opettajinaan oli muun muassa Joseph Beuys.


title: Sigmar Polke

text: Polke oli Saksan merkittävimpiä nykytaiteilijoita. Häntä on luonnehdittu taiteen alkemistiksi ja Saksan ensimmäiseksi poptaiteen edustajaksi. Hän teki myös grafiikkaa ja oli taidevalokuvaaja. Hän keksi 1960-luvulla kollegojensa, muun muassa Gerhard Richterin kanssa ”kapitalistisen realismin”, joka oli tarkoitettu DDR:n sosialistisen realismin ja lännen abstraktin tyylin ironiseksi kommentiksi. Syksyllä 2009 Polke sai valmiiksi Sveitsiin Zürichin evankeliseen Grossmünster-kirkkoon suuren lasi-ikkunan.


title: Juvan vaakuna

text: Juvan vaakuna on Juvan kunnan tunnus. Sen aiheen risti viittaa nimikkopitäjän keskiaikaiseen ja nyt jo hävinneeseen Pyhän Ristin -kirkkoon. Apilanlehti on puolestaan maatalouden tunnus.


title: Juvan vaakuna

text: Vaakunan selitys on ”mustassa kentässä risti, saatteena oikeassa ylänurkassa apilanlehti, kaikki kultaa.” Vaakunan on suunnitellut Tapio Vallioja, ja Juvan kunnanvaltuusto hyväksyi sen kokouksessaan 19. kesäkuuta 1952. Sisäasiainministeriö vahvisti vaakunan käyttöön 23. elokuuta samana vuonna.


title: Pitäjänmäen junaonnettomuus

text: Pitäjänmäen junaonnettomuus sattui 13. kesäkuuta 1910 Pitäjänmäellä Helsingistä Karjaalle suuntautuvalla radalla. Onnettomuudessa kuoli neljä matkustajaa.


title: Pitäjänmäen junaonnettomuus

text: Juna sai aamulla kello 9 luvan lähteä Pitäjänmäen rautatieasemalta kohti Huopalahtea, mutta heti lähdön jälkeen sitä vastaan tuli täyttä vauhtia ajava tavarajuna, eikä hätäjarrutuksella voitu estää törmäystä. Veturin miehistö säilyi hengissä, mutta kolmannen vaunun matkustajista kuoli neljä ja loukkaantui useita. Junassa oli neljä lääkäriä, ja matkustajat saivat heti hoitoa.


title: Pitäjänmäen junaonnettomuus

text: Lehtiuutisia onnettomuudesta:


title: Eugenius (täsmennyssivu)

text: Eugenius on ollut seuraavien henkilöiden nimi:


title: Voltaire (täsmennyssivu)

text: Voltaire voi viitata seuraaviin:


title: Ian Deary

text: Ian Deary on brittiläinen psykologi, joka toimii differentiaalipsykologian professorina Edinburghin yliopistossa. Deary on julkaissut yli 400 tieteellistä artikkelia ja useita kirjoja. Hän on tutkinut muun muassa ikääntymisen vaikutusta älykkyyteen.


title: Allan Palmgren

text: Allan Palmgren (5. tammikuuta 1860 Mouhijärvi – 28. toukokuuta 1928 Pori) oli suomalainen säveltäjä ja musiikkiarvostelija.


title: Allan Palmgren

text: Palmgrenin vanhemmat olivat kauppias Karl Fredrik Palmgren ja Emma Kristina Jahnsson. Hän pääsi ylioppilaaksi Turun lyseosta 1878 ja opiskeli sitten Helsingin yliopistossa. Palmgren toimi konttoristina ja kirjanpitäjänä Porissa ja vuodesta 1918 hän oli Porin Konepajan pääkirjanpitäjä.


title: Allan Palmgren

text: Palmgrenin sävelsi Satakunnan marssin sekä sävelsi ja sanoitti Porin suojeluskunnan marssin. Hän on säveltänyt kupletin "Tilta Tuohimaa", johon sanat on kirjoittanut Hj. Nortamo.


title: Allan Palmgren

text: Allan Palmgren oli naimisissa vuodesta 1897 Naema Matilda Björkmanin kanssa. Hänen veljensä oli säveltäjä Selim Palmgren.


title: Elis Oskar Stenberg

text: Elis Oskar Stenberg (13. heinäkuuta 1843 Turku – 13. toukokuuta 1875 Helsinki) oli suomalainen kirjailija ja lehtimies. Hän käytti nimimerkkiä "Eos".


title: Elis Oskar Stenberg

text: Stenbergin vanhemmat olivat linnansaarnaaja, varapastori Ernst Oskar Stenberg ja Gustava Charlotta Sofia Ekbom. Hän pääsi ylioppilaaksi Vaasan lukiosta 1865 ja opiskeli sitten Helsingin yliopistossa.


title: 17 Thetis

text: 17 Thetis (symboli: ) on päävyöhykkeen asteroidi, eli pikkuplaneetta joka kiertää Aurinkoa Marsin ja Jupiterin välisellä pääasteroidivyöhykkeellä. Thetisin löysi R. Luther vuonna 1852. Nimensä pikkuplaneetta sai kreikkalaisen mytologian Thetisin mukaan.


title: Luettelo Kalifornian kuvernööreistä

text: Tämä on luettelo Kalifornian kuvernööreistä.


title: Luettelo Kalifornian kuvernööreistä

text: Kalifornian kuvernööri on Kalifornian hallinnon päämies ja Kalifornian asevoimien ylipäällikkö. Kuvernöörillä on velvollisuus valvoa osavaltion lakeja ja valta vahvistaa uudet lait. Lisäksi kuvernöörillä on veto-oikeus Kalifornian uusiin lakiesityksiin. Kuvernööri valitaan neljän vuoden välein kansanäänestyksellä. Vuonna 1990 hyväksytyn lakiehdotuksen mukaisesti kuvernööri voi olla virassaan korkeintaan kaksi kautta. Kuvernöörit astuvat virkaan ensimmäisenä maanantaina tammikuun 1. päivän jälkeen. Kuvernöörin on oltava Yhdysvaltain kansalainen sekä äänioikeutettu.


title: Luettelo Kalifornian kuvernööreistä

text: Kalifornian ensimmäinen kuvernööri oli 20. joulukuuta 1849 työnsä aloittanut demokraattisen puolueen jäsen Peter Hardeman Burnett. Hän oli virassa hieman yli vuoden, 9. tammikuuta 1851 asti. Ensimmäinen republikaanisen puolueen kuvernööri Kaliforniassa oli Leland Stanford, joka toimi virassa tammikuusta 1862 joulukuuhun 1863. Kaikkien aikojen lyhyin kausi oli Milton Lathamilla, joka oli virassa vain viisi päivää tammikuussa 1860. Pisimpään kuvernöörinä taas toimi Earl Warren, joka oli virassa lähes kymmenen vuotta.


title: Luettelo Kalifornian kuvernööreistä

text: Kalifornian kuvernööreistä ainoastaan Ronald Reagan on toiminut myös Yhdysvaltain presidenttinä. Nykyinen kuvernööri on Gavin Newsom.


title: Luettelo Kalifornian kuvernööreistä

text: Kalifornian kuvernööreistä 22 on edustanut republikaaneja, 15 demokraatteja, yksi American- (myöh. Know Nothing) ja yksi progressiivista puoluetta.


title: Luettelo Kalifornian kuvernööreistä

text: Kalifornian entisistä kuvernööreistä kolme on vielä elossa.


title: Hopeahuiluvaris

text: Hopeahuiluvaris ("Cracticus argenteus") on Australian länsi- ja luoteisosien kotoperäinen varpuslintu. Laji luokitellaan yleisesti huiluvariksen alalajiksi. Lajin holotyypin kuvaili John Gould 1841.


title: Sarah Richardson

text: Sarah Richardson on kanadalainen sisustusarkkitehti ja tv-persoona, joka tunnetaan parhaiten HGTV:n ohjelmistaan "Room Service", "Design Inc.", "Sarah'n talo" ja "Sarah's cottage". Richardson aloitti uransa vuonna 1994 assistenttina ja lavastajana, mutta eteni urallaan nopeasti ja sai pian ensimmäisen tv-ohjelmansa.


title: Sarah Richardson

text: Tällä hetkellä Richardson asuu Torontossa aviomiehensä ja kahden tyttärensä kanssa.


title: Huppuhuiluvaris

text: Huppuhuiluvaris ("Cracticus nigrogularis") on Australiassa kotoperäisenä esiintyvä varpuslintu. Lajista tunnetaan kaksi alalajia, joista nimialalaji "nigrogularis" elää mantereen itä ja kaakkoisosissa, alalaji "picatus" pääasiassa Australian länsi- ja pohjoisosissa. Lajin holotyypin kuvaili John Gould Uudesta Etelä-Walesista vuonna 1837.


title: Voitto (EP)

text: Voitto on Kumikameli-yhtyeen vuonna 1994 ilmestynyt neljän kappaleen EP-levy. EP:n kappaleiden oli tarkoitus päätyä myöhemmin ilmestyvälle "Saturnuksen vararengas" -albumille, mutta albumi jäi lopulta julkaisematta, koska tuolloin yhtyeessä rumpuja soittanut Janne "Ema" Hurskainen riitaantui muun yhtyeen kanssa ja erosi yhtyeestä.


title: Voitto (EP)

text: Kappaleet "Aimo" ja "Rauni" julkaistiin myös yhtyeen vuonna 1996 ilmestyneellä "Parhautta" -kokoelmalevyllä. Saksofonia kappaleessa "Aimo" soittaa Timo Kuronen.


title: Voitto (EP)

text: Säv, san, sov ja laulu Jarmo Koponen, paitsi "Usko" säv, san, sov ja laulu Janne Hurskainen.


title: Voitto (EP)

text:
A-puoliB-puoli
Äänitys, miksaus ja tuotanto: Janne Hurskainen, Antti "Sössö" Salminen


title: O. E. Lampén

text: Olli Edvard Lampén (16. toukokuuta 1880 Pielisjärvi – 17. helmikuuta 1925 Helsinki) oli suomalainen toimitusjohtaja ja kirjallisuuden suomentaja joka käytti nimimerkkiä "Olli".


title: O. E. Lampén

text: Lampén käynnisti WSOY:n palveluksessa ollessaan kirjallisuuden levittämisen myös maaseudulle. Myöhemmin hän toimi Tietosanakirja Oy:n prokuristina. Vuonna 1910 Lampén oli aloitteentekijänä perustamassa "Rautatiekirjakauppa Oy":tä (nyk. Rautakirja). Hän oli tutustunut aiemmin valtion stipendiaattina rautatiekirjakauppatoimintaan muissa Euroopan maissa.


title: O. E. Lampén

text: Lampén oli naimisissa vuodesta 1904 Porvoon yhteiskoulun opettajan Tekla Cecilia Maria Roschierin kanssa.


title: O. E. Lampén

text:
Omalla nimellä:
Nimimerkillä "Olli":


title: Marmorimurri

text:
Marmorimurri ("Brachyramphus marmoratus") on pienikokoinen ruokkien heimoon kuuluva lintulaji.
Se elää pohjoisen Tyynenemeren itäosassa, pohjoisessa Aleuttien länsiosista ja Alaskasta etelään, Kanadan ja Yhdysvaltain rannikkoa pitkin Kalifornian keskiosiin saakka. Lajin kanta on voimakkaasti taantunut viime vuosikymmeninä, lähinnä kalastuksen, elinympäristön tuhoutumisen sekä öljyonnettomuuksien takia (Exxon Valdez). Johann Friedrich Gmelin kuvaili lajin holotyypin Prince William Soundista Alaskasta 1789.


title: HGTV (Kanada)

text: HGTV ("Home & Garden Television") on kanadalainen televisiokanava. Sen omistavat CW Media ja Scripps Networks Interactive. Kanavan ohjelmisto koostuu kotiin ja puutarhaan liittyvistä ohjelmista, kuten remontointi- ja sisustusohjelmista.


title: Vierevänniemi

text: Vierevänniemi on ranta-alue Kontiolahden kirkonkylässä Höytiäisen rannassa. Ranta syntyi, kun Höytiäisen järvenlaskun yhteydessä esiin tuli hietikko, jonka hiekka on erityisen hienoa. Vierevänniemen rakenteista voidaan myös lukea Höytiäisen kehitys jääkaudesta tähän päivään.


title: Vierevänniemi

text: Ranta on kirkonkylän asukkaiden merkittävä virkistyspaikka. Paikalla on käymälät, luvallinen grillaus- ja nuotiopaikka, lentopalloverkko ja opastettu polku, joka tutustuttaa muun muassa alueen geologiaan.


title: Vierevänniemi

text: Ranta nimensä mukaisesti vierii eli kuluu hitaasti veteen. Rannan muoto muistuttaa porrasta, koska se on entinen vedenalaisen syvänteen ja matalikon reuna. Ylempänä rannalla on toinen "porras", joka on vielä ylemmän vedenpinnan aikaisen syvänteen reuna, "muinaisranta". Sen juurella on iso pirunpelto. Kolmas "porras" on nykyisen vedenpinnan mukaisen syvänteen reuna. Se on kuitenkin kaukana rannasta.


title: IL-2 Sturmovik: Cliffs of Dover

text: IL-2 Sturmovik: Cliffs of Dover (aiemmin "Storm of War: Battle of Britain") on vuonna 2011 ilmestynyt lentosimulaattoripeli, joka keskittyy taisteluun Britanniasta toisen maailmansodan aikana. Pelin kehittäjä on venäläinen , joka on kehittänyt myös ensimmäisen "IL-2 Sturmovik" -pelin.


title: IL-2 Sturmovik: Cliffs of Dover

text: Peliä on kritisoitu vahvasti sen keskeneräisyydestä ja bugisuudesta. Toisaalta pelin lento- ja vauriomallinnusta on kehuttu. Dome.fi:n arvostelu kiittelikin pelin simulaattorimaisuutta, mutta moitti sisällön, kampanjoiden ja pelikokemuksen vaillinaisuutta. Julkaisun jälkeen pelille on tehty useita korjauspäivityksiä.


title: IL-2 Sturmovik: Cliffs of Dover

text: Pelin kehitys on päättynyt. Jatko-osa on kehitteillä yhteistyössä simulaattorin tekijöiden kanssa.


title: Aasianmarmorimurri

text: Aasianmarmorimurri ("Brachyramphus perdix") on pienikokoinen ruokkien heimoon kuuluva lintulaji. Se elää pohjoisen Tyynenemeren länsiosassa, Aleuttien länsikärjessä sijaitsevasta Atusta Kamtšatkan niemimaalle, Sahalinille, Ohotanmerelle ja Japanin Hokkaidon itäosiin. Lajin kanta on pienentynyt viime vuosikymmeninä, lähinnä kalastuksen, elinympäristön tuhoutumisen sekä öljyonnettomuuksien takia. Laji luokiteltiin 1990-luvulle asti marmorimurrin alalajiksi.


title: 21 Lutetia

text: 21 Lutetia on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi H. Goldschmidt vuonna 1852. Pikkuplaneetan nimi tulee Pariisin kaupungin latinankielisestä nimestä.


title: 21 Lutetia

text: Lutetia on muodoltaan epämääräisen perunan muotoinen kappale, jonka mitat ovat 121 km x 101 km x 75 km. Sen pisin halkaisija on 134 km. Lutetian massa on noin 1,7 x 10 kg ja sen keskitiheys on asteroidiksi melko suuri, suunnilleen 3,4 g/cm, kun useimpien tutkittujen asteroidien tiheys on vaihdellut välillä 1,2 to 2,7 g/cm. Tämä viittaisi asteroidin koostumuksessa olevan metalleja kuten rautaa. Saattaa myös olla että kappaleessa on tapahtunut hieman aineiden erottumista, ja että tiheämpää sisäosaa ympäröisi kondriittinen pintakerros. Ominaisuuksiensa puolesta Lutetia näyttäisi olevan alkuperäinen planetesimaali, joka on säilynyt planeettojen muodostumisen ajoista noin 4,5 miljardia vuotta sitten.


title: 21 Lutetia

text: Pikkuplaneetan pintaa näyttäisi peittävän Kuun pinnan tavoin regoliittipölystä muodostunut kerros, jonka muodostavien hiukkasten koko sijoittuu välille 50–100 mikronia. Pinnan koostumus on hyvin samanlainen eri puolilla Lutetiaa ja pinnan albedossa havaitun vaihtelun täytyy täten liittyä sirpaloituneen pintamaterian siirtymisiin ja asettumiseen eikä koostumuksen vaihteluihin.


title: 21 Lutetia

text: Lutetian pinnalta on tunnistettu yli 350 törmäyskraatteria, joiden läpimitta on suurempi kuin 600 metriä. Suurimpien kraatterien läpimitta on 55 km ja syvyys jopa 10 km. Osa kraattereista on maanvyörymien osittain tai kokonaan peittämiä. Pinnalla on havaittu myös kivenjärkäleitä joiden läpimitta on yli 300 m. Ne ovat todennäköisesti törmäysten lennättämiä palasia. Lutetian pinnalla on myös uurteita. Eräs näistä on Noricum regiolla sijaitseva yli 10 km pitkä ja noin 100 m syvä murtumalaakso.


title: 21 Lutetia

text: 10. heinäkuuta 2010 Euroopan avaruusjärjestön Rosetta-luotain lensi Lutetian ohi välimatkan ollessa vähimmillään 3 170 km. Luotain ohitti pikkuplaneetan 15 km/s nopeudella ja vierailu oli ohi minuutissa. Ohilennon aikana Lutetian pohjoiset leveysasteet olivat auringonvalon valaisemia.


title: 21 Lutetia

text: Rosetta otti asteroidista runsaasti kuvia ja sai kuvattua sen pinnasta yli 50 %. Lutetia on ensimmäinen M-tyypin asteroidi, jonka luona on vierailtu. Kohtaamisen jälkeen Rosettan matka jatkui luotaimen pääasialliselle kohteelle, komeetta Churyumov-Gerasimenkolle, jonka luokse se saapuu marraskuussa 2014.


title: Euroliigan palkinnot

text: Euroliigan pelaajapalkintoja on jaettu kaudesta 1987–1988 lähtien.


title: Euroliigan palkinnot

text: Euroliigassa jaetaan viikoittain pelikierroksen parhaalle pelaajalle palkinto. Tämän lisäksi kuukauden parhaalle pelaajalle annetaan palkinto. Kauden päätteeksi pelaajista valitaan kymmenen kahteen tähdistökentälliseen.


title: Alitalian lento 112

text: Alitalian lento 112 oli Alitalian Italian sisäinen reittilento Rooman Fiumicinon kansainväliseltä lentoasemalta Palermon Punta Raisin lentoasemalle. Lennolla 5. toukokuuta 1972 käytetty Douglas DC-8-43 törmäsi kello 22.24 Montagna Longa -vuoreen viiden kilometrin päässä Palermosta. Onnettomuus johtui siitä, ettei miehistö noudattanut hyväksyttyjä lähestymisreittejä pilvisessä säässä.


title: Alitalian lento 112

text: Onnettomuuslennolla oli 108 matkustajaa ja seitsemän miehistön jäsentä, ja kaikki saivat surmansa onnettomuudessa.


title: Jalkapallon Afrikan-mestaruuskilpailut 2000

text: 22. jalkapallon Afrikan-mestaruuskilpailut pelattiin Ghanassa ja Nigeriassa 22. tammikuuta – 13. helmikuuta 2000. Turnauksen voitti Kamerun, joka oli myös maan kolmas Afrikan-mestaruus.


text: Turnauksen ottelut pelataan neljässä eri kaupungissa.


title: HGTV (Yhdysvallat)

text: HGTV ("Home & Garden Television") on Scripps Networks Interactiven omistama yhdysvaltalainen televisiokanava, joka perustettiin vuonna 1994. Kanavan ohjelmistoon kuuluu kotiin ja puutarhaan liittyviä ohjelmia, kuten remontointi-, sisustus- ja käsityöohjelmia.


title: Fenyyliasetyleeni

text: Fenyyliasetyleeni (CH) on alkyyneihin ja aromaattisiin hiilivetyihin kuuluva orgaaninen yhdiste. Ainetta käytetään pääasiassa orgaanisen kemian synteeseissä.


title: Fenyyliasetyleeni

text: Fenyyliasetyleeniä voidaan valmistaa synteettisesti käyttämällä lähtöaineena styreenidibromidia. Reaktiossa eliminoituu vetybromidia. Reaktioastiaan lisätään ammoniakkia ja natriumia, jotka reagoivat muodostaen katalyyttinä toimivaa natriumamidia.


title: Fenyyliasetyleeni

text: Toinen tapa valmistaa yhdistettä synteettisesti on vetybromidin eliminaatio bromistyreenistä. Reaktio tapahtuu emäksen, kuten kaliumhydroksidin vaikutuksesta. Muodostuva fenyyliasetyleeni puhdistetaan tislaamalla.


title: Fenyyliasetyleeni

text: Fenyyliasetyleenistä voidaan valmistaa styreeniä liittämällä siihen vetyä. Fenyyliasetyleenin vedytys voi johtaa myös etyylibentseenin muodostumiseen. Tämän vuoksi reaktion selektiivisyyden parantamiseksi käytetään katalyyttejä, joista selektiivisimpiä on palladium. Selektiivisyyttä on pyritty parantamaan lisäämällä palladiumin joukkoon pieniä määriä myös muita jaloja metalleja.


title: Fenyyliasetyleeni

text: Fenyyliasetyleeni voi polymeroitua. Emäksisissä olosuhteissa fenyyliasetyleenistä voi muodostua alkynidi-ioni, joka reagoi fenyyliasetyleenin kanssa nukleofiilisellä additioreaktiolla. Tuotteena muodostuu 1,4-difenyylibut-1-en-3-yynin E -ja Z-isomeerien seos, mutta Z-muoto on yleensä vallitseva.


title: Fenyyliasetyleeni

text: Muiden alkyynien tapaan myös fenyyliasetyleeni voi trimerisoitua. tuotteena muodostuu kahta bentseenin johdannaista 1,2,4- ja 1,3,5-trifenyylibentseeniä. Kobolttibromidiin ja imiiniin perustuvan katalyytin läsnä ollessa reaktio on hyvin regioselektiivinen ja 1,2,4-trifenyylibentseeni on vallitseva 97 % selektiivisyydellä.


title: Fenyyliasetyleeni

text: Fenyyliasetyleeni voi myös polymeroitua hyvin suurimolekyylisiksi ja monimutkaisiksi dendrimeereiksi. Näillä polymeereillä on niin kutsuttuja fotoresponsiivisia ominaisuuksia.


title: Nyberg

text: Nyberg tai Nybergh on seuraavien henkilöiden sukunimi:Myös seuraavien henkiöiden sukunimi oli alun perin Nyberg, mutta he ovat suomentaneet sukunimensä:Blomqvist-Nyberg oli Suomessa 1925–1926 rakennettu harrasterakenteinen lentokone.


title: Video Girl

text: Video Girl on VenetianPrincessin ensimmäinen albumi. Se julkaistiin 1. heinäkuuta 2009.


title: Prorastomus

text: Prorastomus sirenoides on sukupuuttoon kuollut sireenieläin, joka eli eoseeniepookin aikana Jamaikalla. Se oli "Pezosiren portellin" löytymiseen saakka vuonna 2001 alkeellisin tunnettu sireenieläin. Se on suvun "Prorastomus" ainoa edustaja, sekä suvun että lajin on määritellyt Richard Owen vuonna 1855.


title: Prorastomus

text: Lajista on löydetty vain kallo sekä osa kylkiluista ja selkärangasta. Se oli luultavasti noin 1,5 metriä pitkä, Toisin kuin nykyiset sireenieläimet, se vietti luultavasti aikansa lähinnä maalla. Sillä oli paksu kuono ja sen kaksoiskruunullisista poskihampaista on päätelty sen syöneen pehmeitä kasveja.


title: Matfors IF

text: Matfors IF on ruotsalainen jalkapalloseura Matforsista.


title: Matfors IF

text: Seura perustettiin vuonna 1901. Vuonna 1916 seura vaihtoi nimekseen Matfors Idrottsförening. 1930–luvulla Matfors IF nousi alueensa parhaimpien seurojen joukkoon, mutta ei koskaan noussut pääsarjaan. Seuran naisten edustusjoukkue on pelannut neljä kautta korkeimmalla sarjatasolla.


title: Selekta

text: Selekta on suomalainen henkilöstövuokrauskonserni, johon kuuluu emoyhtiön lisäksi useita tytäryhtiötä. Emoyhtiö Selekta Henkilöstöpalvelut Oy perustettiin vuonna 1999 rakennusalan työvoimavuokrausta varten. Selekta tarjoaa työvoimaa rakennusalan, talotekniikan, teollisuuden, logistiikan toimialoille sekä auttaa yrityksiä toimihenkilörekrytoinneissa eri aloille. Selekta toimii valtakunnallisesti ja yhtiön toimipaikat sijaitsevat Helsingissä, Tampereella, Seinäjoella, Oulussa, Jyväskylässä ja nyt uusimpana aloittaa Rovaniemi.


title: Selekta

text:
Selekta kouluttaa myös lakisääteiset turvallisuuskoulutukset yrityksille, yhteisöille sekä julkisille toimijoille. Selekta on Liikenteen turvallisuusviraston hyväksymä kuorma-ja linja-autonkuljettajien ammattipätevyyskouluttaja.
Selekta-konserni kuului vuonna 2013 suurimpien henkilöstöpalvelualan yrityksien joukkoon Suomessa.


title: Ivan Andrejevitš Hovanski

text: Ivan Andrejevitš Hovanski (, syntymävuosi tuntematon – 1621) oli venäläinen ruhtinas ja pajari.


title: Ivan Andrejevitš Hovanski

text: Ivan Hovanski kuului Gediminidien sukuun. Hän taisteli sekasorron aikana Vale-Dmitri II:ta ja puolalaisia vastaan kärsien tappion Zaraiskin luona. Ruotsalaisten avulla hän valtasi Rževin ja Staritsan sekä piiritti Belyitä. Hovanski johti Kuzma Mininin kanssa nostoväkeä sotaretkellä Jaroslavlista Rostoviin. Vuonna 1615 hänet lähetettiin Smolenskin lähistöllä oleskelleen sotajoukon päälliköksi, mutta siirrettiin pian johtamaan Pohjois-Ukrainassa liettualaisia vastaan toiminutta osastoa. Siellä hän päästi vihollisen rajan yli Belgorodin lähellä, minkä takia hänet kutsuttiin puhuteltavaksi Moskovaan. Vuonna 1616 hänet nimitettiin Vladimirin tuomioviraston johtajaksi. Vuosina 1617–1619 hän toimi Novgorodin voivodina.


title: Alexis Sánchez

text:
Alexis Alejandro Sánchez Sánchez (s. 19. joulukuuta 1988 Tocopilla, Antofagasta, Chile) on chileläinen jalkapalloilija, pelipaikaltaan hyökkääjä. Hän edustaa Englannin Valioliigassa pelaavaa Manchester Unitedia ja kuuluu myös Chilen maajoukkueen vakionimiin.
Sánchezin näkyvimmät vahvuudet ovat nopeus sekä tekniikka.


title: Alexis Sánchez

text: Alexis siirtyi Cobreolaan vuonna 2004 ja debytoi edustusjoukkueessa vuotta myöhemmin 16-vuotiaana 12. helmikuuta 2005 Deporte Temucoa vastaan. Seuraavalla kaudella Sánchez teki 12 ottelussa kuusi maalia. 21. heinäkuuta Cobreloa myi Sánchezin italialaiseen Udineseen kolmella miljoonalla eurolla. Heinäkuussa 2006 hänet lainattiin Chilen yhteen suurseuroista Colo-Coloon kauden mittaisella lainalla. Kahden hyvän seurassa vietetyn kauden jälkeen oletettiin Sánchezin palaavan Italiaan. Tästä huolimatta hänet lainattiin uudestaan, tällä kertaa Argentiinan River Plateen.


title: Alexis Sánchez

text: Argentiinassa vietetyn hyvän kauden jälkeen Sánchez jätti Etelä-Amerikan ja siirtyi heinäkuussa 2008 Udineseen yhdessä maanmiehensä Mauricio Islan kanssa. Hän pelasi ensimmäisen ottelunsa seurassa Bassanoa vastaan ja nimettiin ottelun parhaaksi pelaajaksi. 14. syyskuuta Sánchez debytoi Serie A:ssa 1–0-tappiossa Juventusta vastaan ja neljä päivää myöhemmin Euroopan kentillä Borussia Dortmundia vastaan. 19. lokakuuta 2008 Sánchez teki avausmaalinsa liigassa Leccea vastaan.


title: Alexis Sánchez

text: Seuraavalla kaudella Sánchez pelasi tärkeässä roolissa osana Udinesen menestystä Italian cupissa 2009–2010, kun hän syötti Gökhan Inlerin voittomaalin ottelussa AC Milania vastaan. Välierien toisessa osaottelussa Romaa vastaan hän teki maalin ja tuli valituksi ottelun parhaaksi, mutta Udinese tippui Romalle. Hän teki kaudella viisi maalia 32 ottelussa. Sánchezin pelattua Chilen paidassa MM-kilpailuissa 2010 hän sai paljon kiinnostusta seuroilta kuten Manchester United, FK Zenit Pietari, Inter Milan, Manchester City, Juventus, Barcelona, Real Madrid ja Chelsea, joista Barcelona halusi tehdä esisopimuksen pelaajan kanssa, mutta Udinese ilmoitti Sánchezin olevan myynnissä vasta kesällä 2011.


title: Alexis Sánchez

text: 27. helmikuuta 2011 Sánchez teki neljä maalia Udinesen seitsemästä maalista joukkueen voitettua Palermon 7–0, vaikka hän pelasi vain ottelun ensimmäiset 52 minuuttia. Hän mursi samalla chileäisten pelaajien yhden ottelun maaliennätyksen Serie A:ssa. Sánchez muodosti menestyksekkäällä kaudella Udinesessä tehokkaan kärkiparin italialaishyökkääjä Antonio Di Natalen kanssa heidän ollessa Serie A:n parhaimpia kärkipareja. Hänet nimettiin kauden päätteeksi kauden 2011 lupaavimmaksi nuoreksi pelaajaksi.


title: Alexis Sánchez

text: Kesällä 2011 FC Barcelona osti Sánchezin noin 23:n miljoonan euron siirtosummalla. Nuori chileläinen pääsi vauhtiin syksyllä, ja kun David Villa loukkaantui, Sánchezista tuli Barcelonan avauskokoonpanon pelaaja. Hyvä osoitus miehen kyvyistä oli esimerkiksi kaksi maalia Leverkusenia vastaan Mestarien liigassa. Sánchez teki kaudella 2011–2012 Barcelonalle kaikki kilpailut mukaan lukien 15 maalia ja syötti niitä kuusi.


title: Alexis Sánchez

text: Barcelona-uransa aikana Sánchez teki yhteensä 47 maalia 141 ottelussa.


title: Alexis Sánchez

text: Tammikuussa 2017 Sánchez tunnusti espanjalaisille oikeusviranomaisille syyllistyneensä veropetokseen pelatessaan Barcelonassa. Hän pimitti 2012–13 verottajalta yli 980  0000 euroa. Hän oli siirtänyt rahaa ohi verottajan omistamaansa yhtiöön Maltalla.


title: Alexis Sánchez

text: 10. heinäkuuta 2014 uutisoitiin, että Arsenal on ostanut Sánchezin Barcelonasta.


title: Alexis Sánchez

text: Sánchez siirtyi Arsenalista Manchester Unitediin 22. tammikuuta 2018. Hänet vaihdetiin päittäin Henrikh Mkhitarjanin kanssa, joka puolestaan siirtyi Arsenaliin.


title: Jules Bigot

text: Jules Bigot (22. lokakuuta 1915 Bully-les-Mines – 24. lokakuuta 2007 Lille) oli ranskalainen jalkapalloilija.


title: Susamuru

text: Susamuru Oy oli kuopiolainen mediayhtiö, joka muun muassa kustansi lehtiä ja tuotti televisio-ohjelmia. Yritys perustettiin vuonna 1999, ja se aloitti toimintansa vuonna 2000. Sillä oli Kuopion lisäksi toimipiste myös Helsingissä. Mediayhtiö oli kehittänyt itse televisio-ohjelmia ja toteuttanut myös kansainvälisiä formaatteja. Susamuru kuului Sparks Networkiin, jonka muodostavat itsenäiset tuotantoyhtiöt eri puolilta maailmaa.


title: Susamuru

text: Susamuru on voittanut Formaatti-Finlandia-palkinnon vuonna 2003 "Suuri kupla" -formaatilla. Yhtiön formaatti "Matkaoppaat" valittiin vuoden 2010 Formaatti-Finlandia-palkinnon ehdokkaaksi.